title: Hyborialainen aika

text: Miekka ja magia -kirjallisuuden tutkija Dale E. Rippke on hyborialaisen ajan maantiedettä käsittelevissä artikkeleissaan esittänyt, että LANY ja "GURPS Conan" -perinteeseen nojaavat kartat ovat suurelta osin virheellisiä eivätkä vastaa Howardin maailmastaan antamaa kuvaa – tosin, kuten Rippke huomauttaa, myös Howardin tarinoiden ja karttojen välillä on pieniä ristiriitoja. Perustaen tutkimuksensa Howardin novelleissa, tarinaluonnoksissa, esseissä ja kirjeissä annetuille vihjeille, Howardin karttaluonnoksille sekä oletukselle, että merenpinta on Hyborian tavoin todellista maailmaa alempana myös Sinisessä idässä, hän on konstruoinut kartat hyborialaisen ajan Afro-Euraasian etelä- ja itäosista. Karttojen pohjana ovat toimineet todellisten Afrikan ja Aasian kartat. Rippke ei ole sisällyttänyt niihin muiden kuin Howardin Conan-tarinoissa esiintyneitä paikannimiä. Karttojen tärkeimpiä eroavaisuuksia "GURPS Conanin" karttaan verrattuna ovat:


title: Tie My Rope

text: Tie My Rope on vuonna 2007 julkaistu Children of Bodomin kappale. Se on myös vuonna 2008 julkaistulla Children of Bodomin kuudennella studioalbumilla, "Blooddrunk"illa. Kappale tosin nauhoitettiin uudestaan, koska jäsenet eivät olleet tyytyväisiä kitaraosuuksiin edelliselle nauhoituksella. Alexi Laiho on sanonut, että kappale on vain yksi biisi Blooddrunkilta, se ei siis kuvaa koko levyn tyylisuuntaa. Kappale on myös uuden NHL 09 mainoksessa.


title: Tunnel of Love

text: Tunnel of Love on amerikkalaisen laulaja-lauluntekijä Bruce Springsteenin 8. studioalbumi. Se julkaistiin vuonna 1987.


title: Tunnel of Love

text: Kaikki kappaleet sanoittanut ja säveltänyt Bruce Springsteen.


title: Husaariapina

text: Husaariapina ("Erythrocebus patas") on afrikkalainen häntäapinalaji. Se on sukunsa Erythrocebus ainoa laji.


title: Husaariapina

text: Husaariapina kasvaa 70—90 senttimetriä pitkäksi, ja häntä on samanmittainen. Koiras painaa 7–13 kilogrammaa, naaras 4–7 kg. Selkäpuoli on punaruskea, vatsa vaaleampi.


title: Husaariapina

text: Husaariapinoita tavataan Länsi- ja Keski-Afrikassa Senegalista Etiopiaan ja Tansaniaan asti.


title: Husaariapina

text: Husaariapinoita on vaikea lähestyä. Viekkaat ja vauhkot eläimet pakenevat heti nähdessään ihmisen. Husaariapinoiden nopeudeksi on mitattu 55 kilometriä tunnissa.


title: Husaariapina

text: Husaariapinat kehittyvät nopeasti ja lisääntyvät nuorempina kuin mikään muu vanhan maailman apinalaji. Naaraat saavuttavat sukukypsyyden kaksi- ja puolivuotiaina ja synnyttävät kolmivuotiaina. Poikaset selviävät omillaan puolivuotiaina, mutta emot imettävät niitä vuoden ikäisiksi asti. Emot parittelevat ja synnyttävät uuden poikasen joka vuosi. Emo voi samaan aikaan olla tiineenä, imettää poikasta ja huolehtia vallattomasta pennusta. Husaariapinaemojen joukossa on niin ylihuolehtivia kuin huolettomiakin. Ne jättävät hyvinkin nuoria poikasia muiden naaraiden kaittaviksi siksi aikaa kun itse syövät, mutta jos toinen naaras lähestyy poikasta pyytämättä, antaa emo tunkeilijalle hiljaisen varoituksen avaamalla suunsa.


title: Husaariapina

text: Vaikka husaariapinat ovat vankeudessa eläneet yli 20-vuotiaiksi, on vapaudessa eläneen husaariapinalauman keskimääräinen elinikä noin neljä vuotta. Apinat syövät pihkaa ja puiden turvonneissa piikeissä majailevia muurahaisia sekä heinäsirkkoja ja muita hyönteisiä.


title: Husaariapina

text: Useimmat kädelliset nukkuvat yhdessä puiden oksilla, mutta husaariapinat nukkuvat yksin ja vaihtavat yöpuuta joka ilta, kenties hämätäkseen leopardeja ja muita petoja. Husaariapinat tekevät laajempia syöntiretkiä (noin kuusi kilometriä päivässä) suuremmilla reviireillä (noin 4000 hehtaaria) kuin muut samankokoiset kädelliset. Yleensä noin 20 naaraasta ja näiden jälkeläisistä sekä yhdestä liki sivullisesta uroksesta koostuvaa laumaa johtaa täysikasvuinen naaras, joka painaa keskimäärin viisi kiloa ja on noin puolet uroksen koosta.


title: Husaariapina

text: Koska husaariapinat ovat varsin alttiita luonnonolojen vaihteluille, ne tuskin selviävät uusista, ihmisten aiheuttamista uhista.


title: Husaariapina

text: Husaariapina on ihmisen lisäksi toinen kädellinen, joka alkaa hikoilla liikkuessaan.


title: Nuh

text: Nuh (, ) on Koraanin 71. suura. Suura kertoo Nooasta, jonka jumala pelasti vedenpaisumuksesta. Jumala antoi Nooalle käskyn rakentaa arkki ja ottaa mukaan perheensä ja kaikkia maailman eläimiä. Sama tarina kerrotaan myös suurassa numero 11 ja ensimmäisessä Mooseksen kirjassa.


title: Seulaperiaate

text: Seulaperiaate, eli inkluusio-ekskluusioperiaate on kombinatoriikan tulos. Sen mukaan jos formula_1 ovat perusjoukon formula_2 osajoukkoja, on voimassa


title: Timothy Spall

text: Timothy Leonard Spall, OBE (s. 27. helmikuuta 1957 Battersea, Lontoo) on englantilainen Bafta-palkittu elokuva-, teatteri- ja televisionäyttelijä.


title: Timothy Spall

text: Spall aloitti teatteriuransa National Youth Theatressa sekä myöhemmin Royal Academy of Dramatic Artissa, jossa hänet palkittiin vuosikurssinsa lupaavimpana näyttelijänä. Vuonna 1979 hän liittyi Royal Shakespeare Companyyn.


title: Timothy Spall

text: Esiinnyttyään 1980-luvun taitteessa pienissä elokuvasivurooleissa Spall teki televisioläpimurtonsa ujona sähköasentaja Barry Taylorina draamakomediassa "Näkemiin vaan, muru!" Suurelle yleisölle hän tuli tutuksi viimeistään Peter Piskuilanin roolista kolmessa "Harry Potter" -elokuvassa.


title: Timothy Spall

text: Kuningatar Elisabet II nimitti Spallin Brittiläisen imperiumin upseeriksi (Officer of the British Empire) vuonna 1999.


title: Timothy Spall

text: Spallin poika Rafe Spall (s. 1983) on myös näyttelijä.


title: Taidelainaamo

text: Taidelainaamo tai artoteekki ( = taide; = paikka) on paikka, josta voi lainata kuvataidetta pientä kuukausimaksua vastaan.


title: Taidelainaamo

text: Taidelainaamotoiminta alkoi kirjastoista. Kuvataiteen haluttiin löytävän tiensä koteihin siinä missä kirjallisuudenkin. Kynnyksen ajateltiin olevan matalammalla kirjastossa kuin taidegalleriassa.


title: Taidelainaamo

text: Taidelainaamo on esimerkki reilusta kaupankäynnistä, jossa tekijälle jää oikeudenmukainen korvaus. Taidelainaamoja pitävätkin Suomessa tavallisesti taiteilijayhdistykset.


title: Taidelainaamo

text: Taidelainauksen historia juontaa juurensa Yhdysvalloista, jossa perustettiin ensimmäinen taidelainaamo kirjaston yhteyteen Illinoisiin 1920-luvulla. Eurooppaan saatiin ensimmäiset taidelainaamot 1940-luvulla. Berliiniläiset taiteilijat tutustuivat matkoillaan Yhdysvalloissa sikäläisiin taidelainaamoihin ja toivat idean Eurooppaan.


title: Taidelainaamo

text: Nykyään taidelainaus on erittäin suosittua monissa Euroopan maissa. Esimerkiksi Ranskassa miltei jokaisen kirjaston yhteydessä toimii artoteekki.


title: Taidelainaamo

text: Suomen ensimmäinen taidelainaamo perustettiin 1971 Joensuuhun, Joensuun Taiteilijaseura ry ylläpitää lainaamoa edelleen, ja näin ollen se on Suomen vanhin. Seuraavana vuonna myös Helsinki sai oman taidelainaamonsa, mutta se jouduttiin lopettamaan kannattamattomana. Muita lainaamoja ovat esimerkiksi Lahden kaupunginkirjaston yhteyteen perustettu artoteekki ja Helsingin Taiteilijaseuran ja Helsingin kaupunginkirjaston yhteistyönä syntynyt Rikhardinkadun kirjaston yhteyteen perustettu taidelainaamo, joka aloitti toimintansa 1995.


title: Lee Woon-jae

text: Lee Woon-jae (, (uudistettu latinisaatio Lee Un-jae) s. 26. huhtikuuta 1973 Cheongju) on eteläkorealainen jalkapallomaalivahti, joka edusti viimeisinä vuosinaan Chunnam Dragonsia. Hän on ollut Etelä-Korean maajoukkueessa vuosien 1994, 2002 ja 2006 maailmanmestaruuskilpailuissa. Hänet tuli tunnetuksi Etelä-Korean ja Japanin vuonna 2002 järjestämissä kisoissa erinomaisena rangaistuspotkujen torjujana.


title: Space Vol 1 & 2

text: Space Vol 1 & 2 on Deep Purplen livejulkaisu. Se on taltioitu vuonna 1970 Reiterstadionilla Aachenissa Saksassa. Alun perin se on julkaistu bootlegina 1970-luvun alussa. Albumi on julkaistu myös nimellä "Live in Aachen 1970".


title: Russellin teekannu

text: Russellin teekannu (myös taivaallinen teekannu, kosminen teekannu tai Bertrandin teekannu) on filosofi Bertrand Russellin (1872–1970) kehittämä analogia, jonka tarkoituksena on ilmentää, ettei filosofinen todistustaakka koske epäilijöitä, eikä heidän siten tule joutua todistamaan väittämiä vääriksi, etenkään uskonnon tapauksessa. Russell kirjoitti, että jos hän väittäisi, että Aurinkoa kiertää teekannu, hänen olisi järjetöntä odottaa muiden olevan epäilemättä häntä vain siksi, etteivät he pysty todistamaan hänen väitteensä olevan väärä. Russellin teekannuun viitataan yhä keskusteltaessa jumalan olemassaolosta.


title: Russellin teekannu

text: Lainaus Russellin artikkelista ”Onko Jumalaa olemassa?”:


title: Russellin teekannu

text: Richard Dawkins kehitti teekannuteemaa vielä pitemmälle kirjassaan "A Devil’s Chaplain":


title: Russellin teekannu

text: Käsitettä Russellin teekannusta on sovellettu huumorintäyteisiin, selvempiin uskontoparodioihin kuten Näkymätön vaaleanpunainen yksisarvinen ja Lentävä spagettihirviö.


title: Gemini Suite Live

text: Gemini Suite Live on Deep Purplen klassisen musiikin ja rockin yhdistävä liveäänite. Se on taltioitu syyskuussa 1970 Royal Festival Hallissa Lontoossa yhdessä Light Music Society-orkesterin kanssa, jota johti Malcolm Arnold. Teos on jaettu kolmeen osaan, joissa jokaisella yhtyeen jäsenellä on oma osuus orkesterin kanssa. Albumi julkaistiin vasta yli 20 vuotta esityksen jälkeen.


title: Ranskalainen korttipakka

text: Ranskalainen korttipakka eroaa tavallisesta korttipakasta siten, että siinä on vain 32 korttia seiskasta ässään. Jokereita ranskalaisessa korttipakassa ei käytetä. Ranskalaista korttipakkaa käytetään mm. Piquet'ssä, Telesinassa ja Americanassa.


title: Scandinavian Nights

text: Scandinavian Nights on Deep Purplen livealbumi joka nauhoitettiin Tukholman Konserhusetissa marraskuussa 1970. Alun perin se julkaistiin vuonna 1988. Uusi, remasteroitu painos nimellä "Live in Stockholm" julkaistiin vuonna 2005 oikealla kappalejärjestyksellä konsertin mukaan.


title: Antifates

text: Antifates () viittaa kreikkalaisessa mytologiassa seuraaviin hahmoihin:


title: Derek Daly

text: Derek Patrick Daly (s. 11. maaliskuuta 1953 Dublin, Irlanti) on entinen irlantilainen Formula 1 -kuljettaja.


title: Derek Daly

text: Keskiluokkaiseen irlantilaisperheeseen syntynyt Daly aloitti kilpa-ajamisen 12-vuotiaana Irlannin ja Englannin sarjoissa, joita hän kierteli muunnellulla koulubussillaan. Hän menestyi hyvin Formula Ford ja Britannian Formula 3 sarjoissa, joissa voitti mestaruudet vuosina 1975 ja 1977. Hän voitti myös Irlannin mestaruuden sekä vuoden 1976 Formula Ford Festivalin.


title: Derek Daly

text: Dalyn menestys alemmissa sarjoissa tukivat hänen nousuaan Formula 1:iin, kun hän ajoi ensimmäisen kilpailun huhtikuussa 1978 Hesketh-tallin autolla sarjan ulkopuolisessa kilpailussa British International Trophyssä. Kilpailussa hän nousi ensimmäisellä kierroksella kilpailun johtoon, kunnes pyörähti sateisella Silverstonen radalla. Formula 1:iin kuuluvissa kilpailuissa puolestaan Daly ei onnistunut pääsemään kilpailuihin saman tallin autolla, minkä seurauksena hän vaihtoi Ensign-talliin kesken kauden keräten yhden pisteen kauden päätösosakilpailusta. Kausi 1979 oli ensimmäisen kaltainen sisältäen paljon kilpailujen ulkopuolelle jäämisiä ja keskeytyksiä ja talli vaihtui Tyrrelliin kesken kauden. Kaudella 1980 asiat menivät kuitenkin hieman paremmin, kun Daly onnistui keräämän kauden aikana 6 pistettä ja paras sijoitus oli kahdesti saavutettu neljäs sija, jotka jäivät Dalyn parhaiksi sijoituksiksi. Samalla kaudella hän tosin koki myös takaiskuja, mm. Monacon GP:ssä hän törmäsi avauskierroksella ilmalentoon joutumisen seurauksena tallikaveriinsa Jean-Pierre Jarieriin. Daly saavutti 12. MM-sijan, joka on hänen uransa paras. Kausi 1981 oli jälleen heikko Marchin tallissa.


title: Derek Daly

text: Pisteiden osalta Dalyn uran parhaaksi kaudeksi jäi hänen viimeinen kautensa F1:ssä, kun hän siirtyi kesken kauden Theodorelta Williams-talliin Carlos Reutemannin lopettaessa uransa autolla. Hän keräsi kahdeksan pistettä ja sijoittui kuljettajien MM-sarjassa 13. sijalle, mutta sinänsä kausi ei ollut kovinkaan loistava, kun Dalyn tallikaveri Keke Rosberg voitti maailmanmestaruuden Dalyn itse jäädessä palkintokorokesijoitusten ulkopuolelle.


title: Derek Daly

text: Dalyn lopettaessa Formula 1:ssä hän siirtyi IndyCariin ja urheiluautoluokkiin, joissa ajoi vuoteen 1992 asti. Indianapolis 500 kilpailuihin hän osallistui vuosina 1983-89. Daly joutui vuonna 1984 vakavaan onnettomuuteen, kun hän kolaroi Michiganin International Speedwayllä 212 mailin tuntinopeudella ja mursi jalkansa, mutta jatkoi kilpailemista toivuttuaan.


title: Derek Daly

text: Daly kilpaili myös CART-sarjassa, jossa hän osallistui 66 kilpailuun vuosina 1982–1989. Parhaimmiksi saavutuksiksi jäi selviytyminen kymmenen parhaan joukkoon 21 kertaa ja yksi palkintosija, jolloin hän oli kolmas.


title: Derek Daly

text: Daly on toiminut kilpa-ajajan työnsä ohella kaivostyöläisenä, kirjailijana ja tv-kommentaattorina.


title: Derek Daly

text: Hänen yhdysvaltalaissyntyinen poikansa Conor Daly on myös kilpa-autoilija.


title: 40 Wall Street

text: 40 Wall Street tai Trump Building on 72-kerroksinen pilvenpiirtäjä New Yorkin Manhattanilla, Yhdysvalloissa. Se on rakennettu vuosina 1929–1930 ja sen suunnittelusta vastasivat H. Craig Severance ja Yasuo Matsui. Pilvenpiirtäjällä on korkeutta 282,5 metrin verran ja valmistuttuaan vuoden 1930 huhtikuussa se ehti olla maailman korkein rakennus saman vuoden toukokuun 27. päivään asti, jolloin sen ohitti Chrysler Building. Rakennus on nykyään toimistokäytössä ja sen kokonaispinta-ala on noin 120 000 neliometriä.


title: 40 Wall Street

text: 40 Wall Street on listattu Yhdysvaltain historiallisten kohteiden kansallisrekisterissä ("National Register of Historic Places", NRHP). Pilvenpiirtäjän nykyinen omistaja on presidentti Donald Trump.


title: Renaissance Tower

text: Renaissance Tower on 56-kerroksinen pilvenpiirtäjä Dallasin kaupungissa Texasissa, Yhdysvalloissa. Se on valmistunut vuonna 1974 ja sen suunnittelusta on vastannut arkkitehtitoimisto Hellmuth, Obata & Kassabaum. Rakennusta uudistettiin vuonna 1986 arkkitehtitoimisto Skidmore, Owings & Merrillin suunnitelmien mukaisesti. Pilvenpiirtäjä yltää 270 metrin korkeuteen.


title: Bank of America Corporate Center

text: Bank of America Corporate Center on 60-kerroksinen pilvenpiirtäjä Charlotten kaupungissa Pohjois-Carolinassa, Yhdysvalloissa. Se yltää 265 metrin korkeuteen ja se on rakennettu vuosina 1989–1992. Pilvenpiirtäjän suunnittelusta ovat vastanneet César Pelli ja arkkitehtitoimisto HSK Architects. Pilvenpiirtäjässä toimii Bank of American pääkonttori.


title: Tuivio

text: Tuivio ("Microbiota decussata") on sypressikasvien heimoon kuuluva ainavihreä matala pensas. Tuivio kasvaa luonnonvaraisena ja on kotoperäinen Sihote-Alinin vuoristossa Venäjän kaukoidässä, mistä se löydettiin vasta 1920-luvulla. Se on suvun "Microbiota" ainoa laji. Geneettisten tutkimusten perusteella sen lähin sukulaislaji on idäntuija ("Platycladus orientalis").


title: Tuivio

text: Tuivio on matala, leveähkö ja kasvutavaltaan suikertava havupensas. Se kasvaa yleensä 20–30 senttimetriä korkeaksi, joskus lähes metrin korkuiseksi. Suomumaiset lehdet ovat 2–4 mm pitkiä. Lehdet muuttuvat väritykseltään kuparinruskeiksi talvella ja vihertyvät uudelleen keväällä. Kävyt ovat 2–3 mm pitkiä, ja ne ovat pienimpiä havupuiden kävyistä. Siivettömät siemenet ovat 2 mm pitkiä, ja kävyissä on yleensä vain yksi siemen, harvoin kaksi.


title: Tuivio

text: Tuivio kasvaa luonnonvaraisena Venäjän kaukoidässä Sihote-Alinin vuoristossa Primorjen aluepiirissä. Lajia esiintyy lähes merenpinnankorkeudelta yli 1 300 metriin. Se viihtyy hyvin vettä läpäisevillä maaperillä, ja kestää hyvin pakkasta, jopa -40 C° asti.


title: Tuivio

text: Tuivio kasvaa sekä harvassa alppiniityillä, usein pensassembran ("Pinus pumila") tai koreanrohtokatajan ("Juniperus sabina" var. "davurica") kanssa, että vuoristometsien aluskasvillisuudessa. Näiden metsien valtapuulajeja ovat usein ajaninkuusi ("Picea jezoensis"), koreansembra ("Pinus koraiensis"), ohotanpihta ("Abies nephrolepis"), amurinpihlaja ("Sorbus amurensis"), kiinanvaahtera ("Acer ukurunduense"), kivikoivu ("Betula ermanii") sekä sahalininleppä ("Alnus maximoviczii").


title: Tuivio

text: Tuivio on talvenkestävä koristekasvi, jota voidaan käyttää esimerkiksi peittokasvina. Yksi kasvi voi levitä nopeasti neliömetrin alueelle. Suomessa se menestyy maan eteläosissa ja voi pohjoisempanakin talvehtia lumen alla. Puutarhakasvina se on yleensä helppohoitoinen ja menestyy monenlaisilla kasvupaikoilla.


title: Tuivio

text: Tuivion käytön historia on verrattain lyhyt. Laji löydettiin ja kuvailtiin tieteellisesti vasta 1920-luvulla, Neuvostoliiton ulkopuolelle sitä tuotiin ensimmäistä kertaa vasta 1960-luvulla. Nykyisin se on yleinen koristekasvi kaikkialla maailman viileän vyöhykkeen alueilla.


title: Joey Lauren Adams

text: Joey Lauren Adams (s. 9. tammikuuta 1968) on yhdysvaltalainen näyttelijä. Hän on tullut tunnetuksi varsinkin rooleillaan Kevin Smithin elokuvissa, kuten "Amyn jäljillä" (1997).


title: Joey Lauren Adams

text: Adams syntyi North Little Rockissa, Arkansasissa, ja lähti Hollywoodiin 1988. Hän loi läpimurtoroolinsa elokuvassa "Surutta? Sekaisin" vuonna 1993. Hän on esiintynyt myös televisiossa ja tehnyt työtä elokuvaohjaajana.


title: Joey Lauren Adams

text: Adams oli vuonna 1998 ehdolla Golden Globe -palkinnon saajaksi. Hän pitää countrymusiikista ja kirjoitti itse "Amyn jäljillä" -elokuvassa esittämänsä laulun.


title: Aegviidu

text: Aegviidu () on kauppala (alev) ja entinen kunta Harjumaan maakunnassa, Virossa. Sen asukasluku oli 717 (2014), pinta-ala 11,97 neliökilometriä ja asukastiheys 71,5 asukasta neliökilometrillä. Aegviidu mainitaan ensimmäistä kertaa vuoden 1796 kartassa nimellä "Aegwid".


title: Aegviidu

text: Vuoden 2017 kuntauudistuksessa Aegviidu menetti itsenäisen asemansa, kun siitä tuli Anijan kunnan osa.


title: Aegviidu

text: Vuonna 2011 Aegviidun kunnassa (ja samalla Aegviidun kauppalassa, "alev") oli 761 asukasta, joista 678 (89,1 %) oli virolaisia, 42 (5,5 %) venäläisiä ja 39 (5,1 %) muita kansallisuuksia.


title: The Yellow Kid

text: The Yellow Kid ( tai "Kulmalan poika") eli Mickey Dugan oli päähahmo Yhdysvaltojen ensimmäisessä yhtäjaksoisesti ilmestyneessä sarjakuvassa, "Hogan’s Alleyssä". The Yellow Kid oli kalju, irvinaamainen ja huonohampainen lapsi, joka seikkaili keltaisessa yöpaidassaan muiden yhtä outojen hahmojen kansoittamalla kadulla. "The Yellow Kid" -sarjakuvissa käytettiin hahmojen dialogia sisältäviä puhekuplia, joskin kakara itse kommunikoi paitaan putkahtaneilla tekstatuilla ilmauksilla. Yellow Kid puhui harvoin, ja hänen puheensa oli rikkonaista ja omalaatuista gettoslangia.


title: The Yellow Kid

text: Sarjakuvan piirtäjä oli Richard F. Outcault. Se ilmestyi aluksi joitakin kertoja "Truth"-lehdessä 1894–1895 mustavalkoisena, mutta saavutti suunnatonta suosiota New Yorkissa esiintyessään ensimmäisen kerran Joseph Pulitzerin "New York World" -sanomalehdessä 17. helmikuuta 1895 ja myöhemmin värillisenä 5. toukokuuta 1895. Vuonna 1897 Outcault siirtyi piirtämään Yellow Kidiä William Randolph Hearstin "New York Journaliin". Siksi Pulitzer palkkasi George Luksin tekemään sarjasta toista versiota "Worldiin". Yellow Kid esiintyi näin ollen yhtaikaa kahdessa kilpailevassa lehdessä. Molemmat versiot lopetettiin 1898. Kahden edellä mainitun ”keltaisen lehden” harjoittama sensaatiojournalismi johti käsitteen "keltainen lehdistö" syntymään.


title: The Yellow Kid

text: 1940-luvulla Milton Caniffin piirtämässä ja käsikirjoittamassa "Terry and the Pirates" -sarjakuvassa esiintyi hahmo nimeltä Big Stoop, jonka visuaalinen ilmiasu parodioi The Yellow Kidiä. Toisaalta kuuluisa yhdysvaltalainen huijari Joseph Weil (1877–1975) tunnettiin nimellä ”Yellow Kid Weil”.


title: The Yellow Kid

text: "The Yellow Kid" oli yksi niistä kahdestakymmenestä sarjakuvasta, jotka otettiin mukaan Yhdysvaltain postilaitoksen julkaisemaan Comic Strip Classics -postimerkkisarjaan 1991.


title: The Yellow Kid

text: "Yellow Kidiä" pidettiin pitkään historian ensimmäisenä sarjakuvana, mutta todellisuudessa sellaisen löytäminen on osoittautunut luultua vaikeammaksi. Sveitsiläisen Rodolphe Töpfferin "Herra Koipeliini" -sarjakuva sai esimerkiksi alkunsa vuonna 1830 eli jo kauan ennen Keltaista kakaraa.


title: The Yellow Kid

text: "Yellow Kidiä" julkaistiin myös suomalaisissa lehdissä. Jossain lehdessä nimenä on ollut "Kulmalan poika" tai "Kulmalan kakara". Tarkemmat tiedot puuttuvat.


title: Tryfiodoros

text: Tryfiodoros oli kreikkalainen runoilija, joka eli Egyptissä joko 200- tai 300-luvulla eaa. Hänen ainoa säilynyt työnsä on "Troijan valloitus", 691 säkeen runoteos. Hänen tiedetään olleen myös tekijä kahdelle muulle sittemmin hävinneelle teokselle: "Marathoniaka" ja "Hippodameian tarina".


title: Tryfiodoros

text: Tryfiodoroksen kirjoituksia pidetään tyyliltään Nonnoksen ja Quintus Smyrnaeuksen välimuotona.


title: Anija

text: Anija oli kunta Harjumaan maakunnassa, Virossa. Sen asukasluku oli 5 741 (1.1.2014), pinta-ala 520,94 neliökilometriä ja asukastiheys 11,0 asukasta neliökilometrillä. Kunnan keskus oli Kehran epäitsenäinen kaupunki (), jossa oli vuoden 2014 alussa 2 792 asukasta. Kunta koostui 31 kylästä.


title: Anija

text: Vanha Anijan kunta liitettiin osaksi uutta Anijan kuntaa vuoden 2017 lokakuussa.


title: Anija

text: Vuonna 2011 Anijan kunnassa (Kehran epäitsenäinen kaupunki mukaan lukien) oli 5 731 asukasta, joista 4 020 (70,1 %) oli virolaisia, 1 251 (21,8 %) venäläisiä ja 450 (7,9 %) muita kansallisuuksia.


title: Gerry & The Pacemakers

text: Gerry and The Pacemakers oli englantilainen 1960-luvulla vaikuttanut rock and roll -yhtye. The Beatlesin tapaan yhtye tuli Liverpoolista, ja lisäksi molemmilla yhtyeillä oli managerina Brian Epstein.


title: Gerry & The Pacemakers

text: Gerry Marsden (s. 24. syyskuuta 1942 Liverpool) perusti yhtyeen 1959 veljensä Fredin, Les Chadwickin ja Arthur McMahonin (Mack) kanssa. Yhtyeen nimi oli aluksi Mars Bars. Markkinoilla olleen saman nimisen suklaatuotteen vuoksi yhtye joutui vaihtamaan nimensä yhtiön vaatimuksesta. Les Maguire korvasi McMahonin pianistina vuonna 1961.


title: Gerry & The Pacemakers

text:
Gerry Marsden sävelsi useita yhtyeen levyttämistä kappaleista. Tunnetuin niistä on ehkä "Ferry Cross The Mersey" joka on saman nimisestä elokuvasta,
jossa yhtye oli suuressa roolissa. "It's Gonna Be Allright" on myös tästä elokuvasta.


title: Gerry & The Pacemakers

text: "Don't Let The Sun Catch You Crying" - kappaleesta yhtye sai ainoan kultalevynsä sen myytyä yli miljoona kappaletta kansainvälisesti. Se oli samalla yhtyeen suurin menestys Yhdysvalloissa. Gerry Marsdenin ja Chadwickin ideoima kapplale merkittiin kaikkien yhtyeen jäsenten säveltämäksi. Se annettiin aluksi Louise Cordet:lle jonka versio ei menestynyt. Versionsa ovat tehneet mm. José Feliciano ja Gloria Estefan.


title: Gerry & The Pacemakers

text:
"You'll Never Walk Alone" -kappaleen yhtye löysi vanhasta 1940-luvun Carousel-nimisestä musikaalista. Se on nykyisin tunnettu Liverpool FC -jalkapallojoukkueen tunnuslauluna.
Rumpali Freddie Marsden kuoli 66 vuoden ikäisenä 9. joulukuuta 2006.


title: Laistrygonit

text: Laistrygonit (, ) oli kreikkalaisessa mytologiassa jättiläisten kansa, joka harrasti ihmissyöntiä ja kuvattiin muutenkin äärimmäisen barbaariseksi. He eivät harjoittaneet maanviljelyä vaan ainoastaan karjankasvatusta. Laistrygonien esi-isäksi mainitaan Laistrygon, Poseidonin ja Gaian poika.


title: Laistrygonit

text: Harharetkillään Odysseus poikkesi heidän maahansa sen jälkeen, kun hän oli lähtenyt Aioloksen saarelta, ja ennen kuin hän oli vieraillut Kirken luona Aiaian saarella. Hän menetti täällä suuren osan miehistöstään ja laivansa, jotka laistrygonit rikkoivat, yhtä lukuun ottamatta.


title: Laistrygonit

text: Laistrygonien kaupungin nimeksi kerrotaan Lamos, ja heidän kuninkaakseen nimetään Antifates, jonka tytär tapasi Odysseuksen tiedustelijat Artakian lähteellä. Tytär toi tiedustelijat isänsä luo, joka söi yhden heistä herkkupalanaan. Homeroksen versiossa annetaan ymmärtää, että kaupunki, johon Odysseus rantautui, olisikin Telepylos, ja Lamos laistrygonien kuninkaan nimi.


title: Laistrygonit

text: Odysseus onnistui pakenemaan pienen osan kumppaneistansa kanssa alukselleen, joka ainoana oli ankkuroitu sataman ulkopuolelle laistrygonien tuhotessa kaikki satamassa olevat alukset miehistöineen heittämällä niitä kalliolta valtavilla kiven järkäleillä.


title: Laistrygonit

text: Laistrygonien maan sijainti ei ole tiedossa, mutta myöhemmät kreikkalaiset sijoittivat sen Sisiliaan, ja siellä erityisesti Etnan juurelle. Tosin viitteet maahan, jossa aurinko ei koskaan laskenut – Helios pysähtyi siellä tarun mukaan sekä matkallaan länteen että palatessaan takaisin itään – antaa ymmärtää sen sijainneen hyvinkin pohjoisessa, mutta siinäkin tapauksessa, että Odysseus olisi käyttänyt itäistä reittiä, maa on sijoitettu Mustanmeren rannikoille.


title: Metsänokiperhonen

text: Metsänokiperhonen ("Erebia ligea") on täpläperhosten ("Nymphalidae") heimoon kuuluva keskikokoinen päiväperhonen.


title: Metsänokiperhonen

text: Metsänokiperhosen siipien yläpinnan pääväri on ruskeanmusta. Siivissä on punaiset juovat, jossa etusiivissä 3–4 silmätäplää ja takasiivissä 3 silmätäplää. Siipiripset ovat voimakkaan mustan ja valkoisen kirjavat. Takasiipien alapinnalla on valkoinen viiru. Naaraan takasiiven alapuoli on yleensä vaaleampi kuin koiraalla. Siipien kärkiväli on 36–54 mm. Toukka on väriltään ruskeankellertävä.


title: Metsänokiperhonen

text: Metsänokiperhosta tavataan Euroopasta Aasian kautta Japaniin saakka. Euroopassa on kaksi erillistä esiintymisaluetta, toinen on Keski- ja Etelä-Euroopan vuoristoissa ja toinen Pohjois-Euroopassa. Laji puuttuu muun muassa Pyreneiden niemimaalta, Etelä-Balkanilta, Britteinsaarilta ja Keski-Euroopan pohjoisosista. Suomessa Pohjois-Lapista ja Ahvenanmaalta on vain satunnaisia havaintoja, muuten laji esiintyy koko maassa. Lentoaika on heinä–elokuu.


title: Metsänokiperhonen

text: Metsänokiperhonen on Keski- ja Etelä-Euroopassa yleensä vuoristolaji, jota tavataan 1 700 metrin korkeuteen. Fennoskandiasta itään Venäjälle se on alankolaji. Se elää tuoreissa metsissä ja metsänreunoilla. Toukan kehitys vie aikaa kaksi vuotta. Esiintymisen runsaudessa on havaittu jaksoittaisuutta, jossa samalla alueella se on yleinen joka toinen vuosi.


title: Metsänokiperhonen

text: Toukan ravintokasveja ovat heinälajit, kuten tesmat ("Milium") ja lauhat ("Deschampsia").


title: Pinotage

text: Pinotage on eteläafrikkalainen viinirypälelajike, joka on Pinot Noirin ja Cinsaut'n risteytys. Tämä punaviinirypäle kehitettiin vuonna 1925, mutta siitä tuli suosittu vasta 1950-luvun lopulla. Pinotage'ia kasvatetaan laajasti Etelä-Afrikassa ja vähäisemmissä määrin Yhdysvaltojen Kaliforniassa sekä Uudessa-Seelannissa.


title: Pinotage

text:
Rypäleet ovat keskikokoa pienempiä, vähäaromisia ja sokeripitoisia. Pinotage kypsyy varhain ja on runsassatoinen, joskus satomääriä onkin rajoitettava voimakkaasti. Uusilla trimmausmenetelmillä satojen määrää on saatu pienennettyä ja makua muutettua runsasaromisemmaksi.
Pinotagesta tehdystä viinistä saattaa löytyä hillan, balsamiviinietikan, pihkan, tervan ja paahdettujen hedelmien aromeita.


title: Bromatsepaami

text: Bromatsepaami on bentsodiatsepiineihin kuuluva lääkeaine. Sen molekyylirakenne koostuu diatsepiinirenkaaseen kiinnittyneestä bentseeni- ja pyridiinirenkaasta. Bentseenirenkaassa on lisäksi kiinni bromiatomi. Kuten muitakin bentsodiatsepiineja, bromatsepaamia voidaan käyttää esimerkiksi ahdistuneisuuden ja unettomuuden hoitoon. Bromatsepaami ei ole Suomessa kaupan.


title: Herra Koipeliini

text: Herra Koipeliini ("Monsieur Cryptogame") oli vuonna 1830 alkunsa saanut sarjakuva, jonka kehitti yhtenä sarjakuvan kantaisistä pidetty sveitsiläinen Rodolphe Töpffer. Sen 1845 julkaistu kirjaversio levisi käännöksenä moniin Euroopan maihin. Suomessa osa siitä ilmestyi jatkosarjana "Sanomia Turusta" -lehdessä 1857. Sen mukaan on saanut nimensä suomalainen, käännössarjakuville myönnettävä Herra Koipeliini -palkinto.


title: Herra Koipeliini

text: Aikuiselle väestölle suunnatussa "Herra Koipeliinissa" ei käytetty puhekuplia, ja tyyliltään se oli absurdia komediaa. Sarjakuvan päähenkilö oli nuori herra Koipeliini, jota kiinnostivat luonnontieteet ja perhosten keräily.


title: Herra Koipeliini

text: Töpffer teki alkuperäiset piirroksensa litografioina. Taiteilija Cham valmisti niistä puupiirrosversiot vuonna 1845.


title: Anna-Maria Jurvelin

text: Anna-Maria Jurvelin (s. 1971 Oulu) on suomalainen sopraano ja oopperalaulaja.


title: Anna-Maria Jurvelin

text: Jurvelin valmistui Oulun konservatoriosta Suomen evankelis-luterilaisen kirkon alimman asteen kanttoriksi 1993 ja jatkoi kirkkomusiikkiopintojaan Sibelius-Akatemiassa. Esittävän säveltaiteen osastolle hän siirtyi 1994 isänsä, tenori Esko Jurvelinin oppilaaksi. Vuonna 2001 hän suoritti Sibelius-Akatemian laulun diplomitutkinnon ja valmistui musiikin maisteriksi. Ensikonsertti Sibelius-Akatemiassa oli 2003.


title: Anna-Maria Jurvelin

text: Jurvelin sijoittui toiseksi vuoden 1995 Timo Mustakallio -laulukilpailussa ja 1996 toiseksi Lappeenrannan kansallisissa laulukilpailuissa.


title: Anna-Maria Jurvelin

text: Vuonna 1997 Jurvelin esiintyi Mozartin oopperoiden solistitehtävissä Savonlinnan oopperajuhlilla sekä Suomen kansallisoopperassa. Vuosina 1998–99 hän opiskeli Zürichin oopperan studiossa Sveitsissä, ja oli kiinnitettynä Pforzheimin kaupunginteatteriin 1999–2000. Sittemmin hän on laulanut mm. Ruotsissa Dalhallan oopperajuhlilla, Vaasan oopperassa ja Oulun oopperassa.


title: Sulttaaniperhonen

text: Sulttaaniperhonen ("Charaxes jasius") on täpläperhosten ("Nymphalidae") heimoon kuuluva suurikokoinen päiväperhonen.


title: Sulttaaniperhonen

text: Sulttaaniperhosen siipien kärkiväli on noin 9 cm, naaras on koirasta kookkaampi. Siipien yläpinnan pääväri on tummanruskea ja siivissä on kellanruskea reunajuova. Siipien alapinnan tyviosa on ruskeiden valkoreunaisten juovien ja täplien kirjavoima.


title: Sulttaaniperhonen

text: Sulttaaniperhosen levinneisyys rajoittuu Välimeren alueelle Kreikasta länteen. Italiassa se on yleinen länsirannikolla, mutta puuttuu Adrianmeren rannikolta. Ranskassa se esiintyy harvinaisena Provence-Alpes-Côte d'Azurista Itä-Pyreneille ja Espanjassa ja Portugalissa sitä on paikallisena ja niukkana rannikoilla ja sisämaassa. Pohjois-Afrikassa se esiintyy Marokon, Algerian ja Tunisian rannikoilla. Sulttaaniperhonen lentää kahtena sukupolvena, ensimmäinen maaliskuusta kesäkuuhun ja toinen heinäkuusta lokakuuhun.


title: Sulttaaniperhonen

text: Sulttaaniperhosta tavataan merenpinnan tasolta noin 500 metrin korkeudelle.


title: Sulttaaniperhonen

text: Toukan ravintokasvi on mansikkapuu ("Arbutus unedo").


title: Nopsa

text: Nopsa on nykyään Intersportin omistama Suomessa markkinoitava polkupyörämerkki. Ensimmäiset Nopsa-pyörät tulivat myyntiin 1951. Nopsa-pyöriä valmisti Pyörätehdas Haapala Oy Turussa. Se fuusioitiin 1995 Tunturipyörä Oy:öön.


title: Nopsa

text: Nopsa-malleja ovat muun muassa Fiore, Original, Picnic ja Sport.


title: Intersport

text: Intersport eli IIC – Intersport International Corporation on kansainvälinen urheilutarvikekaupan kauppaketju, joka on perustettu 1968. Sen pääkonttori sijaitsee Bernissä, Sveitsissä. Intersport-kauppoja on yli viisi tuhatta 42 eri maassa. Suomessa on 62 Intersport-kauppaa. Ne kuuluvat K-ryhmään, mutta niissä toimivat itsenäiset kauppiaat. Intersport Finland toimii Suomessa myös Budget Sport -konseptilla. Pienemmillä paikkakunnilla toimii Kesport-urheilukaupat.


title: Sovetski sport

text: Sovetski sport () on venäläinen (aiemmin neuvostoliittolainen) päivittäin ilmestyvä urheiluaiheinen sanomalehti. Vuosina 1924–1946 sen nimi oli "Krasnyi sport" () eli ”Punainen urheilu”. Lehteä ei painettu vuosien 1928 ja 1932 välillä.


title: Sovetski sport

text: Moskovassa 20. heinäkuuta 1924 perustettu lehti oli Neuvostoliiton ensimmäinen urheiluaiheihen sanomalehti ja Fyysisen kulttuurin ja urheilun komitean sekä VTsSPS:n () virallinen elin. "Sovetski sport" oli yksi Neuvostoliiton päälehdistä, ja vuonna 1975 sitä jaettiin 104 maahan levikin ollessa noin 3 900 000. Vuonna 1988 levikki oli kohonnut jo yli viiteen miljoonaan. Lehti maksoi vain kolme kopeekkaa, joten se oli jokaisen asukkaan saatavissa.


title: Sovetski sport

text: "Sovetski sport" tarjosi reportaaseja merkittävistä kilpailuista Neuvostoliitossa ja ulkomailla sekä selostuksia kansallisten ja kansainvälisten urheiluliittojen toiminnasta. Se myös julkaisi urheilijoiden ja valmentajien haastatteluja ja pyrki edistämään terveellistä elämäntapaa. Lisäksi lehti järjesti esimerkiksi jääkiekko-, yleisurheilu-, lentopallo-, uinti- ja hiihtokilpailuita. Sanomalehti palkittiin Työn punaisen lipun kunniamerkillä 1974.


title: Sovetski sport

text: Neuvostoliiton hajoamisen jälkeen lehden levikki laski noin 123 000:een (2006). Yksi tärkeimmistä syistä tähän oli päivittäislehti "Sport-Ekspressin" perustaminen 1991. Senkään levikki – 650 000 – ei tosin ole yhtä suuri kuin "Sovetski sportin" aiemmin.


title: Sovetski sport

text: Nykyisin "Sovetski sportin" julkaisijoina toimivat Venäjän olympiakomitea ja Sovetski sport -kustantamo. Vuodesta 2001 lähtien lehteä on painettu värillisenä.


title: Jadel Gregório

text: Jadel Gregório (s. 16. syyskuuta 1980 Jandaia do Sul, Brasilia) on brasilialainen kolmiloikkaaja ja pituushyppääjä.


title: Jadel Gregório

text: 200-senttinen ja satakiloinen Gregório hyppäsi toukokuussa 2007 kolmiloikan ennätyksekseen 17,90 jolla hän rikkoi 32 vuotta vanhan João Carlos de Oliveiran nimissä olleen Etelä-Amerikan ja Brasilian ennätyksen yhdellä senttimetrillä.


title: Papillon (elokuva)

text: Papillon on Franklin J. Schaffnerin ohjaama yhdysvaltalainen elokuva, joka pohjautuu ranskalaisen Henri Charrièren omaelämäkerralliseen teokseen "Vanki nimeltä Papillon" (1970).


title: Papillon (elokuva)

text: Pääosissa näyttelevät Steve McQueen ja Dustin Hoffman. Elokuva nimettiin Oscar-ehdokkaaksi parhaasta musiikista. Steve McQueen nimettiin Golden Globe -palkinnon saajaehdokkaaksi. Saksassa elokuva sai Goldene Leinwand -palkinnon.


title: Papillon (elokuva)

text: "Papillon" on yksi Suomen kaikkien aikojen eniten teatterikatsojia saanut ulkomainen elokuva. Vuoteen 1981 mennessä sen oli teattereissa nähnyt lähes 641 000 suomalaista.


title: Papillon (elokuva)

text: "Video-oppaassa" vuodelta 1995 Bello Romano piti "Papillonia" pituudessaan ja synkkyydessään hieman puuduttavana, mutta päättäväisyydessään kiinnostavana tutkielmana ihmistahdosta.


title: Nelson Évora

text: Nelson Évora (s. 20. huhtikuuta 1984) on syntyjään kapverdeläinen ja nykyään Portugalia edustava kolmiloikkaaja ja pituushyppääjä. Évora syntyi Norsunluurannikolla jonne hänen vanhempansa olivat muuttaneet Kap Verdestä. Évoran ollessa viisivuotias perhe muutti Portugaliin. Portugalin kansalaisuuden hän sai kesäkuussa 2002. Tätä ennen hänellä oli Kap Verden kansalaisuus. Évora pitää edelleen hallussaan Kap Verden ennätyksiä pituushypyssä ja kolmiloikassa.


title: Nelson Évora

text: Osakan MM-kisoissa 2007 Évora voitti kolmiloikan maailmanmestaruuden uudella henkilökohtaisella ja Portugalin ennätyksellä 17,74 m. Évoran kulta oli ensimmäinen portugalilaisen miehen voittama yleisurheilun maailmanmestaruus. Vuoden 2008 sisäratojen MM-kilpailuissa Valenciassa Évora saavutti pronssia tuloksella 17,27 m, joka jäi kuusi senttiä hänen samana talvena hyppäämästä halliennätyksestään.


title: Nelson Évora

text: Évora voitti vuonna 2008 maailmanmestaruuden jatkoksi olympiakultaa Pekingistä. Évoran neljännen kierroksen tulos 17,67 m oli kauden kärkitulos maailmalla ja riitti viiden senttimetrin voittoon ennen brittiläistä Phillips Idowua.


title: Nelson Évora

text: Berliinin MM-kilpailuissa 2009 hän sijoittui toiseksi tuloksella 17,55 m. Hän voitti sisäratojen Euroopan-mestaruuden Prahassa 2015 tuloksella 17,21 m. Pekingin MM-kilpailuissa 2015 hän sijoittui kolmanneksi tuloksella 17,52 m. Hän voitti sisäratojen Euroopan-mestaruuden Belgradissa 2017 tuloksella 17,20. Saman vuoden Lontoon MM-kilpailuissa hän saavutti pronssia tuloksella 17,19. Hän sai Birminghamin MM-hallikilpailuissa 2018 pronssia Portugalin ennätystuloksella 17,40. Hän voitti samana vuonna Euroopan-mestaruuden Berliinissä tuloksella 17,10.


title: Monarkkiperhonen

text: Monarkkiperhonen ("Danaus plexippus") on täpläperhosten ("Nymphalidae") heimoon kuuluva suurikokoinen päiväperhonen. Monarkkiperhosen alalaji "Danaus plexippus plexippus" vaeltaa Pohjois-Amerikassa vuosittain pitkiä matkoja Suurten järvien ja Meksikon välillä, alalaji "Danaus plexippus megalippe" ei vaella ja se esiintyy Yhdysvaltain Georgiasta ja Floridasta Länsi-Intian saarille ja sieltä Keski-Amerikan kautta Amazonasin alueelle.


title: Monarkkiperhonen

text:
Monarkkiperhosen siipien kärkiväli on noin 8,5–12,5 cm. Koiraan siipien yläpuolen pääväri on kastanjanruskea. Siipien suonien kohdat ja reunat ovat mustat. Reunassa on kaksi riviä valkeita täpliä. Koiraalla on takasiipien yläpinnalla koirastäplä, joka tuottaa feromoneja. Siipien alapinnan pääväri on vaaleampi kuin yläpinnan. Naaraan siipien pääväri on vaaleampi kuin koiraalla ja siipisuonet tummempia.
Monarkkiperhosen alkuperäiseen levinneisyysalueeseen kuuluu Amerikassa alue Kanadan eteläosista Amazonasin alueelle. Laji on levinnyt 1800-luvulla uusille alueille sopeuduttuaan uusiin ravintokasveihin. Sitä tavataan myös Australiassa ja Uudessa-Seelannissa. Atlantin itäpuolella sen esiintymisalueeseen kuuluvat Kanariansaaret Lanzarotea lukuun ottamatta, Azorit ja Madeira. Monarkkiperhonen puuttuu Aasian, Afrikan ja Euroopan mantereilta, mutta on satunnaisena vaeltajana tavattu monissa Atlantin rannikon maissa Euroopassa. Lentoaika on ympäri vuoden useina sukupolvina, ensimmäinen sukupolvi huhtikuusta alkaen.
Monarkkiperhonen elää monenlaisissa ympäristöissä. Se muuttaa Pohjois-Amerikassa sankoin joukoin etelään elokuusta alkaen. Itäinen kanta muuttaa Meksikon keskiosiin, läntinen talvehtii Kalifornian rannikon keskiosissa. Talvehtinut kanta alkaa yleensä lisääntyä vasta sen jälkeen, kun se jättää talvehtimispaikkansa helmi-maaliskuussa. Itäinen kanta muuttaa keväällä suunnilleen Yhdysvaltojen Teksasiin ja Oklahomaan. Vasta seuraavat sukupolvet muuttavat pohjoisemmaksi Yhdysvalloissa ja Kanadaan.


title: Monarkkiperhonen

text: Toukan ravintokasveja ovat alkuperäisillä esiintymisalueilla monet "Asclepias"-suvun lajit, Kanariansaarilla "Gossypium arboreum" ja "Euphorbia mauretanica".


title: Yläpuolinen indeksointipilkku

text: Yläpuolinen indeksointipilkku, lyhyesti myös "indeksointipilkku" tai "pilkku", on matematiikassa, luonnontieteissä ja kielitieteessä käytettävä merkki.


title: Yläpuolinen indeksointipilkku

text: Unicode sisältää yhdeksän erilaista yläpuolista indeksointipilkkua. Näistä kahdelle on määritelty HTML-koodi.


title: Yläpuolinen indeksointipilkku

text: LaTeXissa yläpuolinen indeksointipilkku tuotetaan merkinnällä \prime, joka tulostaa merkin yksinään käytettynä tekstirivin korkuisena (formula_1). Merkki on asetettavissa ylä- ja alaindeksiksi normaaliin tapaan: esimerkiksi f_\prime^\prime tulostuu muodossa formula_2.


title: Yläpuolinen indeksointipilkku

text: Unicode-standardin mukaan tarkkeenomaisia indeksointipilkkuja käytetään kielitieteessä ja muita matematiikassa, luonnontieteissä sekä erilaisissa tekniikkaan liittyvissä asioissa. Tosin ulkoasultaan ne ovat keskenään samanlaisia kuin merkit, joiden Unicode-arvot ovat 02B9 ja 2032 sekä 02BA ja 2033.


title: Yläpuolinen indeksointipilkku

text: Yläpuolisilla indeksointipilkuilla on matematiikassa monia eri merkityksiä eri asiayhteyksissä.


title: Yläpuolinen indeksointipilkku

text: Indeksointipilkkuja käytetään myös eräiden pituuden ja kulman, joskus ajankin mittayksiköiden tunnuksina. Pituusmerkintänä "yläpuolinen indeksointipilkku" (2032) ja "kaksinkertainen yläpuolinen indeksointipilkku" (2033) tarkoittavat jalkoja ja tuumia, eli merkintä 3′ 5″ tarkoittaa kolmea jalkaa ja viittä tuumaa.


title: Yläpuolinen indeksointipilkku

text: Kulman yksikkönä yläpuolinen indeksointipilkku tarkoittaa kulmaminuuttia eli asteen kuudeskymmenesosaa ja yläpuolinen kaksinkertainen indeksointipilkku kulmasekuntia eli kulmaminuutin kuudeskymmenesosaa. Esimerkiksi merkintä 10° 3′ 5″ tarkoittaa kymmentä astetta, kolmea kulmaminuuttia ja viittä kulmasekuntia.


title: Yläpuolinen indeksointipilkku

text: Toisinaan käytetään indeksointipilkkuja myös aikayksiköiden, minuutin ja sekunnin, merkintöinä, jolloin 3′ 5″ tarkoittaa 3 min 5 s. Tämä merkitsemistapa ei ole SI-järjestelmän eikä nykyisten standardien mukainen, mutta sitä näkee usein käytettävän esimerkiksi äänilevyissä osoittamassa kappaleiden kestoaikaa.


title: Yläpuolinen indeksointipilkku

text: "Kolminkertaista yläpuolista indeksointipilkkua" (2034) käytetään Ranskassa ja Sveitsissä ilmaisemaan rannekellojen liikkeen suuruutta. Yksikköä kutsutaan nimellä "ligne", ja sen vaihtoehtoinen tunnus on L. Yksi ligne on 2,2558291 millimetriä.


title: Yläpuolinen indeksointipilkku

text: Kielitieteessä yläpuolisia indeksointipilkkuja käytetään translitteroinnissa ja ääntämisasun esittämisessä. Niistä on tarkoitettu kielitieteelliseen käyttöön "tarkkeenomainen yläpuolinen indeksointipilkku" (02B9) ja "tarkkeenomainen kaksinkertainen yläpuolinen indeksointipilkku" (02BA). Näistä ensiksi mainittu on ISO 9 -standardin mukainen translitteraatio kyrilliselle kirjaimelle ь ja jälkimmäinen kirjaimelle ъ. Englanninkielisissä sanakirjoissa, joissa ääntämisasua ei ilmaista IPA-merkein, ilmaistaan painollinen tavu sen perään sijoitetulla "tarkkeenomaisella yläpuolisella indeksointipilkulla". Esimerkiksi sanan "syllabification" ääntämisasu voidaan ilmaista merkinnällä /si-labʹ-ə-fi-kayʹ-shən/. Normaali IPA:n mukainen esitys on //.


title: DDT Jazzband

text: DDT Jazzband (Downtown Dixie Tigers) on Helsingissä vuonna 1958 perustettu jazzia soittava ryhmä, joka soittaa 1920-, 1930- ja 1940-luvun New Orleans jazzia, dixielandia ja swingiä.


title: DDT Jazzband

text: DDT Jazzband koottiin alun perin kauppatieteen opiskelijoiden urheilupäivän viihteeksi. Television jazzohjelmien vetäjä Jaakko Jahnukainen keksi nimen Downtown Dixie Tigers ja pyysi nuorukaiset vierailemaan ohjelmassaan ”Nuorta jazzia”. Yhtyeen nimi viittasi useimpien soittajien etelähelsinkiläiseen taustaan. Yleensä USA:ssa Down Town tarkoittaa kaupungin keskustaa. Ehkä nimi kuitenkin tuli tästä. Myöhemmin se lyheni tunnetun tuholaismyrkyn mukaan DDT Jazzbandiksi.


title: DDT Jazzband

text: Monet orkesterin jäsenistä opettelivat jazzin saloja Suomen ensimmäisessä jazzklubissa Helsingin Albertinkadulla. Old House Jazz Club, lempinimeltään ”Mäyränkolo” toimi 1957–1964. Sittemmin yhtye sai vakituisen harjoittelupaikan Ruotsalaisen Kauppakorkeakoulun, Hankenin, kellarista ja tallensi siellä vuonna 1960 ensimmäisen äänilevynsä. Se sisälsi mm. Royal Garden Blues -nimisen jazzstandardin, josta tuli yhtyeen tunnussävel.


title: DDT Jazzband

text: Vuonna 1962 DDT oli vastaanottamassa Louis Armstrongia Seutulassa ja pääsi myös Messuhallin lavalle soittamaan suuren idolinsa kanssa. DDT rankattiin vuonna 1966 omassa sarjassaan viidenneksi ruotsalaisen Orkesterjournalenin pohjoismaisessa orkesteriäänestyksessä. Seuraavana vuonna yhtye kutsuttiin esiintymään Porin jazzfestivaaleille. Ensimmäisen ulkomaan matkansa DDT teki vuonna 1970 Montreux’n jazzfestivaaleille Sveitsiin ja voitti siellä traditionalistien sarjan.


title: DDT Jazzband

text: Ulkomaankeikat jatkuivat vuonna 1974 Dresdenin Dixieland Festivaaleilla. Tapahtuman taltiolevyyn kelpuutettiin myös yksi DDT:n esitys. Vuosikymmenen lopussa yhtye edusti Suomea jazzin pyhätössä New Orleansissa järjestetyssä Jazz & Heritage Festivaalissa. Sittemmin DDT on kiertänyt kaikki Skandinavian maat ja esiintynyt mm. Venetsiassa, Pariisissa, Amsterdamissa, Prahassa ja Moskovassa. Takana on myös useita esiintymismatkoja Yhdysvaltoihin ja Japaniin.


title: DDT Jazzband

text: Kotimaassa DDT Jazzbandin vakioestradiksi muodostui syksyllä 1977 Helsingin Ruoholahdessa avattu jazzravintola Groovy. Siellä syntyi 1980-luvun alussa lajissaan historiallinen live-äänitys. Tältä albumilta poimittu Muskrat Ramble voitti myös Levyraadin. Groovyn lopetettua jazzravintolana DDT aloitti vuonna 1990 säännölliset esiintymiset teatteriravintola Kahdessa Kanassa Katajanokalla. Tammikuussa 1993 perustettiin jazzklubi Storyville Eduskuntatalon naapuriin. DDT on ollut alusta lähtien Storyvillen vakioesiintyjiä.


title: DDT Jazzband

text: Viime vuodet DDT Jazzband on jatkanut esiintymisiään noin 30 keikan vuosivauhdilla. Kesällä 2006 yhtye edusti Suomea Pariisin lähellä pidetyissä Euro Jazz Festivaaleissa ja keikkaili myöhemmin viikon ajan risteilyaluksella Atlantin vesillä.


title: DDT Jazzband

text: DDT:n kokoonpanon runko on pysynyt kautta vuosikymmenten varsin vakaana. Rumpalia, trumpetistia ja pianistia lukuun ottamatta nuorimmatkin yhtyeen jäsenet ovat olleet mukana yli 30 vuotta. Suomen Jazzliitto myönsi vuonna 1988 DDT:lle ensimmäisen Andania-palkintonsa.


title: DDT Jazzband

text: Suomen pitkäikäisin jazzyhtye esiintyy edelleen aktiivisesti ja viettää juhlavuotta 2018, jolloin yhtye täyttää 60 vuotta. Juhlakonsertti pidetään 13. lokakuuta Aleksanterin teatterissa Helsingissä.


title: DDT Jazzband

text:
1958–
1959–
1960–
1962-
1963-
1964-
1965-
1967
1969-
1976-
1979-
1979-
1987-
1992-
2007-
2012-


DDT Jazzband


title: DDT Jazzband

text: Riitta Paakki, pianoVakiovierailijoina ovat esiintyneet mm. Pentti Lasanen, Antti Sarpila, Pekka Sarmanto, Markku Johansson, Lil-Jörgen Pedersen, Ami Aspelund ja Jussi Raittinen. DDT:ssä on ollut vierailijoina myös kansainvälisiä muusikoita kuten Wild Bill Davison, Bob Wilber, Bob Barnard, Ulf Johansson Werre ja Leroy Jones.


title: Virnaperhonen

text: Virnaperhonen ("Leptidea sinapis") on keskikokoinen kaaliperhosten ("Pieridae") heimoon kuuluva hento päiväperhonen.


title: Virnaperhonen

text: Virnaperhosen etusiiven pituus on yleensä 18–24 mm. Suomessa on mitattu siipien kärkiväliksi 32–42,5 mm. Siivet ovat pitkänomaiset, pyöreäpäiset ja niiden pääväri on valkoinen. Koiraalla on etusiiven yläpinnalla kärkitäplä, jonka väri vaihtelee vaalean harmaasta tumman harmaaseen, naaraalla kärkitäplän paikalla on harmaata varjostusta suonissa. Takasiiven alapinta on kellertävä ja siinä on epäselviä harmaita varjostuksia. Tuntosarven nuija on musta, kärki kastanruskea ja kärjen alapuolella valkoinen täplä. Toukka on väriltään vihertävänkellertävä.


title: Virnaperhonen

text: Maastossa laji on helppo tunnistaa hitaasta, hennosta ja poukkoilevasta lentotavasta.


title: Virnaperhonen

text: Virnaperhonen esiintyy koko Euroopassa lukuun ottamatta pohjoisimpia alueita, Keski-Euroopan luoteisosia ja Britteinsaarien pohjoisosia. Kaakossa esiintymisalue ulottuu Syyriaan ja Kaukasukselle asti. Suomessa virnaperhonen esiintyy koko maassa, mutta Lapissa vain satunnaisesti. Suomen eteläosissa laji on yleinen, mutta useimmiten yksilöitä tavataan yksitellen.


title: Virnaperhonen

text: Lentoaika on huhti–toukokuusta alkaen, kaksi sukupolvea kesässä. Suomessa runsaslukuisempi ensimmäinen sukupolvi on lennossa pääosin toukokuun lopulta alkaen, satunnainen ja harvalukuinen toinen sukupolvi lentää heinä–elokuussa.


title: Virnaperhonen

text: Virnaperhonen elää niityillä, teiden ja polkujen varsilla sekä puutarhoissa. Perhosta tavataan myös valoisilla metsäisillä alueilla, kuten lehti- ja sekametsien avoimilla paikoilla. Laji talvehtii kotelona.


title: Virnaperhonen

text: Toukan ravintokasveja ovat hernekasvit, etenkin virnat ("Vicia") ja nätkelmät ("Lathyrus").


title: Antifates (laistrygoni)

text: Antifates () oli kreikkalaisessa mytologiassa laistrygonien, ihmissyöntiä harrastavan jättiläisten kansan kuningas.


title: Antifates (laistrygoni)

text: Jätettyään taakseen Aioloksen saaren Odysseus rantautui seitsemän päivää myöhemmin Telepyloksen kaupungin läheisyyteen. Hän lähetti kolme miestään tiedustelemaan. Nämä tapasivat matkallaan Antifateksen tyttären, joka vei heidät isänsä palatsiin. Siellä Antifates söi välittömästi yhden miehistä. Odysseus onnistui pakenemaan muutamien kumppaneidensa kanssa alukselleen, joka ainoana oli ankkuroitu sataman ulkopuolelle. Laistrygonit tuhosivat kaikki satamassa olevat alukset miehistöineen heittämällä niitä kallioilta valtavilla kivenjärkäleillä.


title: Kaaliperhoset

text: Kaaliperhoset ("Pieridae") on runsaslajinen heimo päiväperhosten yläheimossa ("Papilionoidea"). Maailmanlaajuisesti kaaliperhoslajeja tunnetaan yli 1 000 ja sukuja noin 76. Euroopasta kaaliperhosia on tavattu yli 40 lajia ja Suomestakin 16 lajia.


title: Kaaliperhoset

text: Kaaliperhosten siipien pohjaväri on yleensä valkoinen tai keltainen ja niissä on usein mustaa kuviointia. Väri aiheutuu siipisuomuihin kotelovaiheen aikana aineenvaihdunnan sivutuotteena kertyneistä pteridiinipigmenteistä. Pteridiinien varastoituminen siipiin on juuri kaaliperhosten heimolle ominainen piirre. Sukupuolet ovat lähes aina keskenään erinäköisiä erojen liittyessä yleensä siipien tumman kuvioinnin määrään. Kaaliperhosten värityksellä on suuri merkitys perhosyksilöiden välisessä kommunikoinnissa, etenkin koiraiden kesken. Monet lajit joko heijastavat tai absorboivat ultraviolettisäteilyä ja joillakin lajeilla siipien väritys ultraviolettialueella riippuu sukupuolesta.


title: Kaaliperhoset

text: Kaikilla heimon lajeilla on kolme paria täysimittaisia jalkoja. Heimon yhdistävinä tuntomerkkeinä aikuisen perhosen keskiruumiin "pronotumin" levyt eivät yhdisty keskikohdastaan. Lisäksi eturaajojen kynnet ovat kaksihaaraiset.


title: Kaaliperhoset

text: Kaaliperhoslajeilla on usein voimakas vaellustaipumus, jonka vuoksi niitä saatetaan tavata kaukanakin lajin vakituisen elinalueen ulkopuolella. Joidenkin lajien toukat ovat huomattavia maatalouden tuholaisia.


title: Tikkipokeri

text: Tikkipokeri eli tikkipokka on 2–4 hengen korttipeli. Nimen mukaisesti tikkipokassa yhdistyy kaksi korttipeliä, tikki ja pokeri.


title: Tikkipokeri

text: Jokaiselle pelaajalle jaetaan 10 korttia. Näistä korteista kukin pelaaja valitsee itselleen kaksi viiden kortin kättä, toisen tikkiin ja toisen pokeriin. Jos pelaajalla ei ole kädessään yhtäkään ässää tai kuvakorttia, saa hän ottaa uudet 10 korttia. Pokerikäsi asetetaan sivuun ja ensiksi pelataan tikki. Tikki pelataan perinteisillä tikin säännöillä, eli noudatetaan maapakkoa ja viimeisen tikin voittaja ansaitsee pisteen. Tämän jälkeen katsotaan pokerikädet ja pokerin voittaja saa myös yhden pisteen. Mikäli sama pelaaja voittaa kierroksen molemmat pelit, saa hän lisäpisteen. Pelin voittaa pelaaja, joka saa ensimmäisenä tasan 12 pistettä. Kuitenkin jos pelaaja menee yli 12 pisteen, putoaa hän seitsemään pisteeseen.


title: Tikkipokeri

text: On olemassa myös toinen pelitapa tikkipokkaan. Pelaajille jaetaan 5 korttia käteen. Ensimmäisenä kortin lyö pöytään se joka on jakajaa ennen. Sen jälkeen peli on kuin normaalia tikkiä mutta se joka voittaa tikin saa 2 pistettä. Tikin jälkeen katsotaan kortit samanlailla kun pokerissa. alle 10 pareista saa 1 pisteen, kolmosista 2 ja nelosista voittaa pelin. peli pelataan 15. Yli 10 ja 10 pareista saa 2 pistettä ja kolmosista 3. Väristä saa 5, suorasta 8, täyskädestä 5, värisuorasta 10. Pokeri tyyliset pisteet saa se pelaaja jolla on parhaat kortit. Mutta jos tikki menee tasan? Silloin 2 pistettä jaetaan tasan mutta jos voittajia on kolme niin jokainen saa 1 pisteen. Pelissä silti voi huijata eli voitte vaihtaa kaverin kanssa kortteja pimeästi mutta jos tämä huomataan teidät poistetaan pelistä.


title: Tikkipokeri

text: Tietyillä käsillä pelaaja voi saada lisä- tai miinuspisteitä.


title: Tikkipokeri

text: Kakkoslopetus: Mikäli pelaaja voittaa tikin lyömällä viimeisenä korttinaan kakkosen, saa hän siitä yhden lisäpisteen.


title: Tikkipokeri

text: Kolmoslopetus: Lisäpisteen voi myös ansaita ottamalla kiinni tikissä toisen pelaajan kakkoslopetusyrityksen saman maan kolmosella ja voittamalla kyseisen kierroksen.


title: Tikkipokeri

text: Janarisuora: Janarisuora on suora, jonka korkein kortti on 10 tai pienempi. Voittamalla pokerin janarisuoralla, pelaaja ansaitsee lisäpisteen. Jos janarisuoralla ei kuitenkaan voita pokeria, sakotetaan pelaajaa tästä yhdellä miinuspisteellä.


title: Tikkipokeri

text: U-10-bonus: Jos pelaaja voittaa sekä tikin että pokerin kädellä, joka ei sisällä yhtään ässää tai kuvakorttia, hän saavuttaa vielä yhden lisäpisteen. (Kuten tästä huomaamme, aina ei kannata vaihtaa kortteja, vaikka se olisi mahdollista)


title: Tikkipokeri

text: Yhdellä kierroksella pelaaja voi siis saavuttaa yhteensä peräti kuusi pistettä. Tämä onnistuu esimerkiksi yhdistelmällä "kakkoslopetus - janarisuora - U-10-bonus".


title: Ari Huusela

text: Huusela on purjehtinut kilpaa 30 vuotta. Avomeripurjehduksen Suomen mestaruutta Huusela oli voittamassa vuonna 1997. Vuonna 1999 Huusela osallistui ensimmäistä kertaa Atlantin ylittävään Mini-Transat -kilpailuun 6,5-metrisellä Pomi-veneellä. Huusela oli paras pohjoismaalainen sijoittuen kolmanneksitoista. Syksyllä 2007 hän osallistui vaativaan kisaan toistamiseen. Transat 6,50 purjehdittiin vuonna 2007 La Rochellesta Ranskasta, Madeiran kautta Salvador da Bahiaan Brasiliaan. Vain kaksi suomalaista on onnistunut pääsemään mukaan 6,50-luokan Transat-kilpailuun. Reima Alander vuonna 1997 ja Ari Huusela 1999 sekä 2007.


title: Ari Huusela

text: Vuonna 2014 Huusela pääsi ensimmäisenä pohjoismaalaisena maaliin legendaarisessa Route du Rhum -yksinpurjehduskilpailussa Ranskan Saint Malosta Guadeloupeen. Huusela osallistui kilpailuun Class40-tyypin veneellään, Rhum-luokassa. Vene purjehti kilpailun nimellä Neste Oil.


title: Ari Huusela

text: Huusela siirtyi 2017 yksinpurjehduksen kuninkuusluokkaan, hankittuaan Dee Caffarin Vendee Globe 2008 -veneenä ja Aviva-nimellä tunnetuksi tulleen IMOCA60:n. Päätavoite on maailman kovin purjehduskilpailu Vendée Globe 2020.


title: Gazankulu

text: Gazankulu oli yksi Etelä-Afrikan alueelle apartheid-järjestelmän aikana perustetuista mustien "kotimaista" eli bantustaneista ja se oli tarkoitettu tsonga-heimon kotimaaksi. Sen koostui neljästä irrallisesta alueesta lowveldillä. Gazankulun pääkaupunkina toimi Giyani. Gazankulu liitettiin takaisin Etelä-Afrikkaan vuonna 1994 ja on nykyisin osa Limpopon provinssia.


title: KaNgwane

text: KaNgwane oli yksi Etelä-Afrikan alueelle apartheid-järjestelmän aikana perustetuista mustien "kotimaista" eli bantustaneista ja se oli tarkoitettu swazi-heimon kotimaaksi. KaNgwane liitettiin takaisin Etelä-Afrikkaan vuonna 1994 ja on nykyisin osa Mpumalangan provinssia.


title: KaNgwane

text: Poiketen muista bantustaneista, KaNgwanella ei ollut omaa lippua.


title: Antifates (Argos)

text: Antifates () oli kreikkalaisessa mytologiassa näkijä Melampuksen ja joko Ifianassan tai Ifianeiran poika ja Argoksen kuningas. Vaimonsa Zeuksippen, Hippokoonin tyttären, kanssa hän sai kaksi poikaa: Oikles ja Amfalkes, joista ensin mainittu seurasi häntä valtaistuimelle hänen kuolemansa jälkeen.


title: Leslie Djhone

text: Leslie Djhone (s. 18. maaliskuuta 1981 Abidjan, Norsunluurannikko) on ranskalainen pikajuoksija.


title: Leslie Djhone

text: Djhone kilpaili 1998 Annecyn nuorten MM-kisoissa, joissa karsiutui pituushypyssä tuloksella 746. Vuonna 1999 hän voitti alle 20-vuotiaiden EM-kilpailuissa kultaa sekä pituushypyssä että Ranskan 4 × 100 metrin viestijoukkueessa. Vuonna 2001 hän sijoittui alle 23-vuotiaiden EM-kilpailuissa neljänneksi sekä pituushypyssä että pikaviestissä.


title: Leslie Djhone

text: Vuonna 2002 hän karsiutui sisäratojen EM-kisoissa 200 metrin juoksun välierissä ajalla 21,14. Myöhemmin samana vuonna Münchenin EM-kisoissa hän oli mukana Ranskan joukkueessa, joka voitti EM-pronssia 4 × 400 metrin viestijuoksussa. Seuraavana vuonna Djhone karsiutui Birminghamin sisäratojen MM-kisoissa 200 metrin välierissä ajalla 21,09. Samana vuonna hän juoksi Euroopan cupissa 200 metrillä viidenneksi ajalla 20,68. Pariisin ulkoratojen MM-kisoissa hän sijoittui 400 metrin juoksussa viidenneksi ajalla 44,83. Samoissa kisoissa hän oli mukana Ranskan pitkän viestin joukkueessa. Joukkue sijoittui alun perin toiseksi, mutta Yhdysvaltain joukkueen hylkäyksen jälkeen mitali kirkastui kullaksi. Kesän 2003 alle 23-vuotiaiden EM-kilpailuissa hän voitti 400 metrin juoksun ja juoksi pikaviestissä toiseksi.


title: Leslie Djhone

text: Djhone juoksi 2004 Euroopan cupin kolmanneksi 400 metrillä. Myöhemmin samana vuonna hän oli Ateenan olympialaisissa samalla matkalla seitsemäs ja neljäs. Seuraavana vuonna hän voitti Ranskan sisäratojen mestaruuden 400 metrillä ja karsiutui Helsingin MM-kisojen alkuerissä. Helsingin MM-kisojen pitkässä viestissä hän sijoittui kuudenneksi. Göteborgin EM-kisoissa 2006 hän voitti henkilökohtaisella matkalla EM-pronssia sekä oli mukana voittamassa pitkässä viestissä EM-kultaa. Vuonna 2007 Djhone voitti 400 metrillä Ranskan mestaruuden. Osakan MM-kilpailuissa 2007 ja Pekingin olympialaisissa 2008 hän sijoittui 400 metrillä viidenneksi. Berliinin MM-kilpailuissa 2009 hän sijoittui 400 metrillä kahdeksanneksi. Barcelonan EM-kilpailuissa 2010 hän sijoittui kuudenneksi. Pariisin EM-hallikilpailuissa 2011 hän voitti 400 metrin juoksun Ranskan ennätysajalla 45,54 s. Lisäksi hän kuului Ranskan kultajoukkueeseen 4 ×400 metrin viestissä.


title: Aleksandra Marinina

text: Aleksandra Marinina (), oikealta nimeltään Marina Anatoljevna Aleksejeva (, s. 16. heinäkuuta 1957 Lviv, Ukrainan SNT, Neuvostoliitto) on venäläinen rikoskirjailija. Hän on julkaissut 25 romaania, joita on käännetty 20 kielelle.


title: Aleksandra Marinina

text: Marininan isä oli etsivä ja äiti oikeustieteen tohtori. Marinina itse väitteli oikeustieteen tohtoriksi vuonna 1986. Ennen kirjailijanuraansa hän työskenteli pitkään Neuvostoliiton ja Venäjän sisäministeriössä. Vuonna 1998 hän siirtyi vapaaksi kirjailijaksi miliisin everstiluutnantin arvosta, jaostopäällikön paikalta Moskovan oikeustieteellisessä instituutissa.


title: Aleksandra Marinina

text: Marininan rikoskirjojen päähenkilö on rikostutkija "Anastasia Kamenskaja". Suomessa Marininan kirjoja julkaisee Otava, sekä Loisto.


title: Joensuun Gospel-festivaalit

text: Joensuun Gospel-festivaalit on kristillinen gospelmusiikkitapahtuma, joka on järjestetty vuodesta 1996 alkaen. Vuonna 2015 festivaali järjestettiin 20. kerran 6.–9. elokuuta. Tapahtuman ajankohta oli aluksi heinä-elokuussa, vuosina 2007 ja 2008 syyskuussa, ja vuonna 2009 taas elokuussa. 2000-luvulla festivaalin kävijämäärä on ollut yli 10 000 henkeä.


title: Joensuun Gospel-festivaalit

text: Festivaalin järjestämisestä vastaa Suomen Gospel ry. Yhteistyökumppaneita ovat olleet Joensuun alueen seurakunnat, Joensuun kaupunki ja opetusministeriö. Festivaalin johtaja on Hannu Hätönen.


title: Joensuun Gospel-festivaalit

text: Festivaalin yhteydessä on valittu vuodesta 1997 Golden Gospel -palkinnon saaja. Palkintona luovutetaan kuvanveistäjä Veikko Myllerin pronssinen uniikkiversio kitaraa soittavasta enkelistä.


title: Joensuun Gospel-festivaalit

text: Golden Gospel -palkinnon on saanut muun muassa Jaakko Löytty (1997), Jaakko Ryhänen, Jukka Leppilampi, Pekka Simojoki, Tiina Korhonen ja Harri Helenius (2006), Tapani Nuutinen (2007), Kirsi Rostamo (2008), Sakari Kukko (2009), Jakaranda-yhtye (2010), Pro Fide (2011), Juhani Aaltonen (2012) ja Chariots (2013).


title: Joensuun Gospel-festivaalit

text: Vuoden 2015 festivaali järjestetään 6.–9. elokuuta. Esiintyjänä on mm. Harlem Gospel Choir (USA).


title: Joensuun Gospel-festivaalit

text: Vuoden 2014 Joensuun Gospel-festivaalit pidettiin 7.–10. elokuuta. Esiintyjiä olivat Joel Hallikainen, Antero "Mooses" Laukkanen, trubaduuri Pasi Tolvanen, Dominantti, Hillel Tokazier, Anneliina Koskinen, Narrow way, oopperalaulaja Matti Turunen, Juuan Missiokuoro, Kari Peitsamo, Johanna Iivanainen, Mikko Iivanainen, Jukka Leppilampi, IDA BOIS & Band, Heikki Sarmanto, Pekka Sarmanto, Juhani "Junnu" Aaltonen, Reiska Laine ja Maija Hapuoja, Rene ja ystävät.


title: Joensuun Gospel-festivaalit

text: Vuoden 2013 Joensuun Gospel-festivaalit pidettiin 8.–11. elokuuta. Tapahtuma oli rakennettu kokonaan kotimaisten esiintyjien voimin. Esiintyjiä olivat Hanna Ekola, SARKA-yhtye, tanssiryhmä Shofar Shalom, oopperalaulaja Matti Turunen, TERA, Wonderful Land, Duo Pasi Tolvanen & Harri Kettunen, Chariots, Pekka Simojoki & EtCetera ja Rene Laulajainen.


title: Joensuun Gospel-festivaalit

text: Vuoden 2009 Joensuun Gospel-festivaalit pidettiin 13.–16. elokuuta. Esiintyjinä olivat muun muassa Baby Boy Varhama & The Miikka Kallio Trio, Korsuorkesteri, Sakari Kukko, Jukka Leppilampi, Daniel Ripoll & Estrato 7 (Kolumbia). Yhteislaulutapahtumassa Joensuun torilla esiintyi Lasse Heikkilä orkestereineen.


title: Joensuun Gospel-festivaalit

text: Vuonna 2007 esiintyjiä olivat Pekka Simojoki, Fredi, Iro Haarla ja Art Ensemble of Health, Yuri Urtono, Bolivia, Lasse Heikkilä & Saila Seurujärvi trio, Jukka Perko, Severi Pyysalo, Teemu Viinikainen, Sakari Kukko, Nardus ja Rene Laulajainen.


title: Human Touch

text: Human Touch on amerikkalaisen laulaja-lauluntekijä Bruce Springsteenin 9. studioalbumi. Se julkaistiin 31. maaliskuuta 1992, samana päivänä kuin sen "sisarlevy" "Lucky Town".


title: Human Touch

text: Kaikki kappaleet ovat Springsteenin käsialaa, jollei toisin mainita.


title: Vihtori Mäkelä

text: Viktor (Vihtori) Mäkelä (23. lokakuuta 1869 Iitti – 3. toukokuuta 1953 Kouvola) oli suomalainen ratamestari ja yksi Suomen ensimmäisistä kansanedustajista. Mäkelä toimi eduskunnassa SDP:n ryhmässä vuosina 1907–1908, 1911–1914, 1917 ja 1918. Hänet valittiin kansanedustajaksi Viipurin läänin itäisestä vaalipiiristä.


title: Vihtori Mäkelä

text: Maanviljelijä Jeremias Taavinpojan ja Katarina Juhontyttären poika aloitti työuransa maanviljelystöissä ja kauppapalvelijana Iitissä, kunnes 1889 pääsi ratatöihin Karjalan radalle 1889–1890.


title: Vihtori Mäkelä

text: Ura Valtion rautateillä jatkui rautateiden puutarhurina 1891, ratatyömiehenä Kavantsaaressa 1892, ratavartijana 1893–1903 ja vt. rataesimiehenä Antreassa 1903. Vuonna 1904 Mäkelä opiskeli teollisuuskoulun kulkulaitososastolla. Opintojen jälkeen ura jatkui rataesimiehenä Ruokolahdella 1904–1914, Tammisuolla 1915 ja sen jälkeen ratamestarina eri puolilla Suomea 1915–1933.


title: Vihtori Mäkelä

text: Kansanedustajaksi Mäkelä valittiin ensimmäisissä eduskuntavaaleissa. Hän palasi eduskuntaan 1911 ja 1917. Hän pääsi vielä tammikuussa 1919 vuoden 1918 varsinaisten valtiopäivien edustajaksi teloitetun Juho Rikkosen tilalle.


title: Vihtori Mäkelä

text: Mäkelä oli naimisissa Maria Peltolan kanssa. Heidät vihittiin 1893.


title: Lucky Town

text: Lucky Town on amerikkalaisen laulaja-lauluntekijä Bruce Springsteenin 10. studioalbumi. Se julkaistiin 31. maaliskuuta 1992, samana päivänä kuin sen "sisarlevy" "Human Touch".


title: Lucky Town

text: Kaikki kappaleet ovat Springsteenin käsialaa.


title: The Ghost of Tom Joad

text: The Ghost of Tom Joad on yhdysvaltalaisen laulaja-lauluntekijä Bruce Springsteenin 11. studioalbumi. Se julkaistiin vuonna 1995. Se nousi Yhdysvalloissa Billboard 200 -listan sijalle 11.


title: The Ghost of Tom Joad

text: Kaikki kappaleet säveltänyt, sanoittanut ja sovittanut Bruce Springsteen.


title: Lee Marvin

text: Lee Marvin (19. helmikuuta 1924 New York, New York, Yhdysvallat – 29. elokuuta 1987 Tucson, Arizona, Yhdysvallat) oli yhdysvaltalainen Oscar-palkittu näyttelijä.


title: Lee Marvin

text: Marvin aloitti elokuvauransa 1950-luvun alussa. Hänen tunnetuimpia elokuviaan ovat "Gangsterikuningas" (The Big Heat, 1953), Marlon Brandon tähdittämä "Hurjapäät" (The Wild One, 1953), Humphrey Bogartin tähdittämä "Cainen kapina" (The Caine Mutiny, 1954), "Helvetti 1944" (Attack, 1956), "Paukkurauta-Kati" (Cat Ballou, 1965) ja "Likainen tusina" (The Dirty Dozen, 1967), "Likainen tusina 2" (The dirty dozen: The next mission 1985) . Hänet palkittiin parhaan miespääosan Oscarilla roolistaan elokuvassa "Paukkurauta-Kati" (Cat Ballou, 1965).


title: Lee Marvin

text: Uransa aikana Marvin esiintyi usean suuren näyttelijän rinnalla, kuten Marlon Brandon, Humphrey Bogartin, James Stewartin, John Waynen, Toshiro Mifunen, John Cassavetesin ja Chuck Norrisin.


title: Lee Marvin

text: Yksityiselämässään Marvin oli kaksi kertaa naimisissa ja hänellä oli ensimmäisestä avioliitosta neljä lasta. Marvin palveli merijalkaväessä 1942, haavoittui ja sai purppurasydämen Saipanin taistelusta. Hän kuoli sydänkohtaukseen 63-vuotiaana elokuussa 1987. Lee Marvin on haudattu Arlingtonin sotilashautausmaalle.


title: John Charles Fields

text: John Charles Fields (14. toukokuuta 1863 Hamilton, Ontario, Kanada – 9. elokuuta 1932) oli kanadalainen matemaatikko. Hänen aloitteestaan perustettiin vuonna 1936 Fieldsin mitali. Palkinto myönnetään merkittävistä saavutuksista matematiikan alalla.


title: John Charles Fields

text: Fieldsin väitöskirja "Symbolic Finite Solutions and Solutions by Definite Integrals of the Equation dy/dx = xy" ilmestyi "American Journal of Mathematicsissa" vuonna 1886.


title: Kirjat Gat

text: Kirjat Gat () on kaupunki Israelissa eteläisellä hallintoalueella. Se sijaitsee 56 kilometriä etelään Tel Avivista, 43 kilometriä pohjoiseen Beersebasta, 45 kilometriä Gazasta ja 68 kilometriä Jerusalemista. Kaupungin väkiluku oli 49 352 joulukuussa 2013.


title: Kirjat Gat

text: Kirjat Gat perustettiin 1955. Gat viittaa filistealaiseen kaupunkiin, koska alueelta löydettiin raunioita arkeologisissa kaivauksissa, joita epäiltiin muinaiseksi Gatin kaupungiksi. Gat löydettiin myöhemmin 13 km koilliseen nykyisestä kaupungista.


title: Kirjat Gat

text: Vuonna 2012 kaupungin asukkaista 93,8 prosenttia oli juutalaisia. Varhaisina vuosina kaupungin asukkaat olivat pääosin sefardi- ja mizrahijuutalaisia. Mittavan juutalaisten Neuvostoliitosta tulleen muuttoliikkeen myötä, noin kolmasosa kaupungin asukkaista on nykyisin peräisin edesmenneen Neuvostoliiton alueilta.


title: Kirjat Gat

text: Polgatin tekstiilitehdas oli suurin työnantaja kaupungissa ennen sulkemistaan 1990-luvulla.


title: Kirjat Gat

text: Kirjat Gatissa on vuonna 1999 avattu Fab 18 -niminen Intelin prosessoreita ja Flash-muisteja tuottava tehdas. Intel sai Israelin valtiolta 525 miljoonan dollarin apurahan tehtaan avaamiseen. Helmikuussa 2006 muurattiin toisen Intelin Fab 28 -nimisen tehtaan peruskivi. Tästä huolimatta Kirjat Gatin työttömyysluvut ovat Israelin korkeimpien joukossa.


title: Cliff Robertson

text: Clifford Parker Robertson III (9. syyskuuta 1923 La Jolla, Kalifornia – 10. syyskuuta 2011 Stony Brook, New York) oli Oscar- ja Emmy-palkittu yhdysvaltalainen näyttelijä. Hän sai urastaan myös tähden Hollywood Walk of Famelle.


title: Cliff Robertson

text: Robertson syntyi syyskuussa 1923 La Jollassa. Hänen vanhempansa olivat Clifford Parker Robertson II ja Audrey Winningham, jotka erosivat, kun Robertson oli vuoden vanha. Äiti-Audrey kuoli seuraavana vuonna, ja Robertsonin isoäiti ja täti kasvattivat hänet. Hän ei ollut koskaan läheinen isänsä kanssa. High schoolissa Robertson esiintyi koulunäytelmissä ja palveltuaan hetken kauppalaivastossa aloitti opiskelut Antioch Collegessa, Ohiossa. Hän kiinnostui siellä journalismista ja työskenteli myös paikallisessa sanomalehdessä ja radioasemalla. Koulun dekaani kannusti kuitenkin Robertsonia yrittämään uraa näyttelijänä. Hän jättikin Antiochin ennen valmistumistaan ja muutti New Yorkiin, missä pääsi opiskelemaan The Actors Studiolle.


title: Cliff Robertson

text: Robertson alkoi saada New Yorkissa teatterirooleja, ja Broadway-debyyttinsä hän teki 1953. Hänen ensimmäinen elokuvansa oli vuoden 1955 "Rakkauden huviretki". Robertsonin seuraava elokuva oli "Syyslehtiä" (1956), jossa hän esitti Joan Crawfordin skitsofreenista miestä. Hänen seuraavia elokuviaan oli "Alamaailma USA" (1961) ja "Torpedovene PT 109", jossa Robertson esitti John F. Kennedyä, joka itse oli suositellut Robertsonia pääosaan. Samaan aikaan hän esiintyi useissa television antologiasarjoissa, ja hän voittikin Emmy-palkinnon vuonna 1966 antologiasarjan "Bob Hope Presents the Chrysler Theatre" jaksosta.


title: Cliff Robertson

text: Robertson voitti parhaan miespääosan Oscar-palkinnon vuoden 1968 elokuvan "Charly" nimiroolista. Hän esitti elokuvassa jälkeenjäänyttä miestä, jonka älykkyys kasvoi tieteellisen kokeen seurauksena. Robertson tuotti, käsikirjoitti, ohjasi ja näytteli vuoden 1971 elokuvassa "J.W. Coop". Muita hänen 1970-luvun elokuviaan olivat "Korppikotkan kolme päivää" ja Brian De Palman "Naisen kahdet kasvot". Vuosikymmenen lopulla Robertson joutui Hollywoodissa mustalle listalle paljastettuaan väärennösskandaalin. Hän havaitsi 1977, että Columbia Picturesin johtaja David Begelman oli väärentänyt Robertsonin nimissä 10 000 dollarin šekin. Columbia Pictures syytti tämän jälkeen Begelmania 61 000 dollarin kavalluksesta. Begelman sai lopulta 5 000 dollarin sakot, potkut ja vaihtoi sen jälkeen toiseen studioon. Robertson sen sijaan joutui Hollywoodin epäviralliselle mustalle listalle eikä saanut useaan vuoteen rooleja isoista elokuvista.


title: Cliff Robertson

text: Robertson ohjasi ja esitti pääosaa vuoden 1979 elokuvassa "The Pilot – henkensä kaupalla", joka ei saanut kovinkaan laajaa levitystä Yhdysvalloissa. Vuonna 1983 Robertson palasi ja esitti Hugh Hefneriä elokuvassa "Star 80". Samana vuonna hän esiintyi tieteiselokuvassa "Brainstorm – aivomyrsky". Hän palasi myös televisioon ja esiintyi vakiokasvona 1983–1984 sarjassa "Viinitila Falcon Crest". Vuonna 1987 hän esitti Henry Fordia minisarjassa "". Robertsonin myöhempiin elokuviin kuuluivat "Laukkaava sydän" (1991), "Päätään pidempi" (1994) ja "Spider-Man – hämähäkkimies", jossa hän esitti Hämähäkkimiehen setää Ben Parkeria. Robertson palasi rooliin myös elokuvan jatko-osissa, joissa hän näytteli hahmoa vain takaumissa, sillä Ben Parker kuoli ensimmäisessä osassa.


title: Cliff Robertson

text: Robertson oli kahdesti naimisissa. Hän nai vuonna 1957 Jack Lemmonin entisen vaimon, näyttelijä Cynthia Stonen, jonka kanssa sai tyttären. Liitto päättyi eroon 1960. Robertsonin toinen vaimo oli näyttelijä Dina Merrill, jonka kanssa hän meni naimisiin 1966 ja jonka kanssa sai myös yhden tyttären. Heidän liittonsa päättyi eroon vuonna 1989.


title: Cliff Robertson

text: Robertson oli innokas lentoharrastaja ja keräili lentokoneita. Hänellä oli lisäksi lentolupakirja, ja hän oli lentokonesuunnittelija Burt Rutanin hyvä ystävä. Robertson auttoi järjestelemään Biafran sodan aikaan 1969 avustuskuljetuksia Nigeriaan ja vuonna 1978 nälänhädästä kärsineeseen Etiopiaan.


title: Cliff Robertson

text: Robertson kuoli syyskuussa 2011, 88-vuotispäivänsä jälkeisenä päivänä. Hän kuoli Stony Brook University Medical Centerissä, Long Islandilla. Hänen kuolemastaan ilmoitti hänen pitkäaikainen henkilökohtainen sihteerinsä, Evelyn Christel. Perheen mukaan Robertson kuoli luonnollisiin syihin.


title: Lars Vilks

text: Lars Endel Roger Vilks (s. 20. kesäkuuta 1946 Höganäs, Ruotsi) on ruotsalainen taiteilija. Hän on työskennellyt myös kriitikkona ja taidekeskustelujen avaajana. Hän on väitellyt taidehistorian alalta. Vuosina 1997–2003 hän toimi professorina Bergenin taideakatemiassa.


title: Lars Vilks

text: Vilks tunnetaan kiistanalaisista teoksistaan. Hänen vuonna 1980 luonnonsuojelualueelle tekemänsä veistokset tulkittiin rakennuksiksi ja pitkällisen oikeustaistelun jälkeen ne päätettiin purkaa. Vastalauseeksi Vilks julisti alueen itsenäiseksi Ladonian valtioksi. Suojelupoliisin ja paikallispoliisin suojeluksessa ja esiintyen nimellä "Lauri Vilkas" Vilks rakensi kesällä 2010 Iissä kesällä pidettävään Art Ii -biennaaliin laudasta teoksen, joka kuuluu käsitetaiteen piiriin ja on osa Ladonian torneja. Hänen osallistumisensa avajaisiin jouduttiin perumaan, sillä tieto hänen paikalla olostaan vuoti julkisuuteen liian aikaisin.


title: Lars Vilks

text: Vilksin isä on latvialainen, äiti ruotsalainen.


title: Lars Vilks

text:
Vilks on viime vuosina tehnyt piirroksia Muhammedista niin sanottuna liikenneympyräkoirana.
Vilks kutsuttiin 2007 osallistumaan "Koira taiteessa" -näyttelyyn (), joka järjestettiin Tällerudissa Värmlannissa. Päivä ennen näyttelyn avajaisia järjestäjät poistivat Vilksin teokset näyttelystä. Tämän jälkeen myös Gerlesborgsskolan, jossa Vilks luennoi, kieltäytyi kahteen kertaan asettamasta teoksia esille.
18. elokuuta 2007 örebrolainen "Nerikes Allehanda" julkaisi yhden piirroksen osana pääkirjoitustaan, joka käsitteli sananvapautta. Samana päivänä piirroksia julkaisivat myös Aftonbladet, Dagens Nyheter, Expressen ja Upsala Nya Tidning.


title: Lars Vilks

text: Iran kutsui elokuussa 2007 Ruotsin Teheranin lähettilään Gunilla von Bahrin puhutteluun "Nerikes Allehandan" julkaistua Vilksin liikenneympyräkoiria. Ruotsin Pakistanin suurlähettiläs kutsuttiin maan edustajien kuultavaksi. Maan ulkoministeri tuomitsi piirrosten julkaisun.


title: Lars Vilks

text: Islamilaisen yhteistyöjärjestön sihteeristö tuomitsi pilkkaavien kuvien julkaisun. Afganistanin islamilaisten asioiden ministeriö ja eri uskonnolliset auktoriteetit antoivat julistuksen, jossa sanoivat piirrosten loukkaavan kaikkia afganistanilaisia ja vaativat vastuullisia tuomittaviksi. Myös Egyptin uskonnollisten asioiden ministeriö ja Jordania tuomitsivat piirrokset.


title: Lars Vilks

text: Al-Qaida-verkostoon kytköksissä oleva Abu Omar al-Baghdadi ilmoitti 15. syyskuuta 2007 islamistisella verkkosivulla tarjoavansa 100 000 dollarin tapporahan Vilksista.


title: Lars Vilks

text: Yhdysvaltalainen Colleen LaRose, joka tunnetaan myös nimellä Jihad-Jane, tuomittiin 2014 kymmenen vuoden vankeuteen suunnitelmista tappaa Vilks.


title: Lars Vilks

text: Vilksiä vastaan hyökättiin Uppsalan yliopistossa toukokuussa 2010. Hän luennoi sananvapauden rajoista taide-elämässä, kun mies eturivistä juoksi häntä kohti ja puski häntä päähän. Vilksin silmälasit särkyivät, mutta hän ei loukkaantunut. Rauhallisesti alkanut luento oli muuttunut levottomammaksi, kun Vilks näytti luentoon kuuluvaa seksuaalisväritteistä filmiä. Muutama päivä pahoinpitelystä hänen asuntonsa joutui tuhopolton kohteeksi.


title: Lars Vilks

text: 14. Helmikuuta 2015 Vilks oli mukana islam ja sananvapaus-aiheisessa tapahtumassa Kööpenhaminassa Krudttønden-kulttuurikahvilassa (nimi suomeksi 'ruutitynnyri'), jolloin maahanmuuttaja-taustainen terroristiksi kuvattu henkilö ampui tapahtumassa kuoliaaksi yhden henkilön ja haavoitti kolmea. Iskun kohteena on arvioitu olleen Lars Vilks.


title: Lars Vilks

text: Vilks vieraili Suomessa huhtikuussa 2015 perussuomalaisten järjestämässä sananvapautta käsittelevässä tilaisuudessa. Hän ei tuntenut järjestäjää eikä juuri puoluettakaan.


title: Oikles

text: Oikles () oli kreikkalaisessa mytologiassa Argoksen kuningas ja Antifateen ja Zeuksippen poika. Pausanias nimeää hänet Mantioksen, Antifateen veljen, pojaksi. Diodoros Sisilialainen kertoo Oikleen olleen Amfiaraoksen poika, mutta tämä on luultavasti virhe, koska useimmiten Amfiaraos kuvataan Oikleen pojaksi.


title: Oikles

text: Kuninkaaksi tulon jälkeen Oikles nai Hypermestran, Thestioksen ja Eurythemisten tyttären. He saivat lapset Amfiaraos, Endeos, Ifianeira ja Polyboia.


title: Oikles

text: Oikles oli Herakleen mukana tämän hyökättyä Troijan kuninkaan Laomedonin kimppuun; hän vartioi laivoja Herakleen taistellessa. Leomedon halusi tuhota alukset, ja hyökkäsi Oikleen kimppuun surmaten tämän. Toisen version mukaan Oikles selvisi hyökkäyksestä ja asettui sodan jälkeen Arkadiaan.


title: Oikles

text: Apollodoros kertoo, kuinka Alkmaion erinyksiä paetessaan vietti hänen luonaan hetken. Oikeleen hauta näytettiin Pausaniaalle hänen ollessaan Arkadiassa.


title: FlyBase

text: FlyBase on Internet-tietokanta joka sisältää bioinformatiivista tietoa banaanikärpäsen ja sen sukulaislajien biologiasta, kehityksestä ja genomista. FlyBase-projektia ylläpitävä tutkijayhteenliittymä koostuu banaanikärpäs- ja tietotekniikka-asiantuntijoista. Tietokantaa ylläpitävät Harvardin yliopisto ja Indianan yliopisto Yhdysvalloissa ja Cambridgen yliopisto Isossa-Britanniassa. Tietokanta on suunnattu tutkimusammattilasille.


title: FlyBase

text: FlyBase sisältää valtavat määrät banaanikärpäsestä ja muista "Drosophila"-suvun lajeista julkaistua geneettistä ja molekulaarista aineistoa, koska lähes kaikki tieteelliset julkaisut vaativat banaanikärpästutkijoita lataamaan tutkimusaineistonsa avoimeen tietokantaan ennen artikkelien julkaisemista. Sivusto sisältää muun muassa DNA-sekvenssien ja mutanttialleelien tietokannan, jossa on tiedot kaikista julkaistuista sekvensseistä ja banaanikärpäsen julkaistu koko genomin sekvenssi.


title: FlyBase

text: Tämän lisäksi tietokanta sisältää tiedot tunnetuista geenien toiminnoista, sekä tunnettujen geenituotteiden (yleensä proteiinien) ekspressio- ja ominaisuustiedot. Myös geenimuunneltujen kantojen tiedot ovat saatavilla sivuston kautta: FlyBase sisältää muun muassa erilaisten transposonien ja kloonien tietokannat sekä mahdollisuuden tutkia erilaisten mutanttikantojen kuvauksia ja ominaisuuksia. Sivuston kautta on myös mahdollisuus tilata eri lajien kantoja omaan käyttöönsä. Sivustolle on myös koottu kattava tietokanta kaikesta banaanikärpäskirjallisuudesta ja tieteellisistä julkaisuista viimeisen sadan vuoden ajalta. Tutkijoiden yhteydenpidon helpottamiseksi FlyBase myös ylläpitää vapaaehtoista listaa tutkijoiden yhteystiedoista ja heidän tutkimushistoriastaan.


title: FlyBase

text: Geneettisen tiedon ja kirjallisuuden lisäksi sivustolta löytyy myös paljon muuta materiaalia, kuten esimerkiksi ajan tasalla oleva kuvaus "Drosophila"-lajien taksonomiasta sekä kromosomikarttoja ja -kuvia, kromosomiaberraatiotietokanta ja kuvia ja kaavioita banaanikärpäsen anatomiasta ja kehityksestä.


title: Matti Helenius-Seppälä

text: Mathias (Matti) Oskar Helenius-Seppälä (vuoteen 1906 Helenius; 27. kesäkuuta 1870 Pälkäne – 18. lokakuuta 1920 Atlantin valtameri) oli suomalainen raittiusliikkeen johtaja ja alkoholin sosiaalisiin vaikutuksiin erikoistunut tutkija sekä Suomen Kristillisen Työväen Liiton johtajiin kuulunut poliitikko. Hän ajoi voimakkaasti kieltolakia Suomeen. Helenius-Seppälä työskenteli yhdessä vaimonsa Alli Trygg-Heleniuksen kanssa, joka myös oli suomalaisen raittiusliikkeen vaikuttajia.


title: Matti Helenius-Seppälä

text: Matti Heleniuksen vanhemmat olivat karvari ja teurastaja Matti Helenius sekä Erika Adolfintytär. Kolmetoistalapsinen perhe oli vähävarainen, mutta Matti onnistui lahjakkuutensa ansiosta pääsemään vuonna 1880 kymmenvuotiaana Hämeenlinnan lyseoon, joka oli maan ainoa suomenkielinen normaalilyseo. Hän oli luokkansa parhaita oppilaita. Helenius oli sujuva kirjoittaja ja kirjoitti jo kouluaikoinaan "Hämeen Sanomiin" sekä pilalehti "Matti Meikäläiseen". Hän antoi myös yksityisopetusta, yhdessä vaiheessa Zachris Topeliuksen lapsenlapsille Sipoon Koivuniemessä. Helenius kirjoitti ylioppilaaksi vuonna 1888 ja suoritti filosofian kandidaatin tutkinnon 1894. Hänen opiskeluaan hidasti samanaikainen työskentely. Vuosina 1890–1892 hän toimi "Uusi Suometar" -lehden aputoimittajana.


title: Matti Helenius-Seppälä

text: Helenius antoi raittiuslupauksen Kuopion yleisessä raittiuskokouksessa vuonna 1886 ja liittyi 1888 raittiusyhdistykseen. Hän tutustui tulevaan puolisoonsa Alli Tryggiin alkujaan tammikuussa 1890, kun molemmat oli kutsuttu Kangasalan kansanopistoon esitelmöimään raittiudesta. Trygg käytti tämän jälkeen Heleniuksen apua monissa käytännön asioissa, kuten ruotsinkielisten tekstiensä suomentamisessa. Heidän yhteistyönsä ja ystävyytensä syveni, kunnes pari meni naimisiin vuonna 1897, 18 vuoden ikäerosta huolimatta. Todennäköisesti Tryggin iän vuoksi liitto jäi lapsettomaksi. Puolisoiden luonteita on kuvattu varsin erilaisiksi. He toimittivat vuosina 1892–1896 yhdessä "Kansan Lehteä" ja julkaisivat 1897 yhteiseen luentosarjaan perustuneen kirjan "Mitä tiede sanoo väkijuomista?". Siinä raittius esitettiin laajana yhteiskunnallisena kysymyksenä.


title: Matti Helenius-Seppälä

text: Helenius syventyi tämän jälkeen alkoholikysymyksen tutkimiseen ja työ laajeni lopulta väitöskirjaksi asti. Hän väitteli valtiotieteen tohtoriksi Kööpenhaminan yliopistosta vuonna 1902 tutkimuksellaan "Alkoholspørgsmaalet. En sociologisk-statistik Undersøgelse". Siinä Helenius osoitti eri maiden vakuutusyhtiöiden kuolleisuustilastojen avulla, että täysraittiit elivät alkoholin kohtuukäyttäjiä pidempään. Hänen mukaansa vähäinenkin alkoholin käyttö oli vaarallista ja alkoholi aiheutti tilastojen valossa enemmän haittoja kuin kaikki muut myrkyt yhteensä. Väitöskirja käännettiin suomeksi, ruotsiksi, saksaksi ja puolaksi.


title: Matti Helenius-Seppälä

text: Helenius halusi saada tutkimustuloksensa osaksi koulujen raittiusopetusta ja julkaisi tähän tarkoitukseen vuonna 1903 kirjasen "Alkoholin vaikutukset", joka käännettiin ainakin kymmenelle eri kielelle. Sen oli tarkoitus esitellä aiheesta uusimpia tieteellisiä tosiseikkoja ja soveltua sekä oppilaille että opettajille. Tämäkin teos syntyi yhteistyössä Alli Tryggin kanssa. Pariskunta osasi raittiusvalistustyössään taitavasti yhdistää Heleniuksen tieteellisen asiantuntemuksen ja Tryggin kyvyn lähestyä välittömästi ihmisiä, varsinkin lapsia. Helenius teki kirjasta kymmenen vuotta myöhemmin uudistetun version nimellä "Alkoholioppi". Hän kirjoitti kaikkiaan suuren määrän tieteellisiä artikkeleita ja selontekoja ja piti valtavan määrän luentoja sekä Suomessa että ulkomailla. Hänestä tuli alkoholikysymyksissä suoranainen auktoriteetti.


title: Matti Helenius-Seppälä

text: Helenius oli aktiivinen käytännön raittiustyössä ja valtakunnallisessa raittiusliikkeessä. Hän toimi vuosina 1896–1902 Opettajien Terveys- ja Raittiusyhdistyksen sihteerinä ja esitelmöitsijänä. Hänen yhdessä Tryggin kanssa vuosina 1897–1898 järjestämät raittiusluennot toimivat merkittävinä joukkojen mobilisoijina, sillä niihin osallistui satoja tai jopa tuhansia ihmisiä. Helenius oli merkittävä vaikuttaja myös vuoden 1898 suuren juomalakkoliikkeen taustalla. Hän tähtäsi tarmokkaasti vaikutusvaltaisiin asemiin raittiusliikkeen keskusjärjestössä, Raittiuden Ystävissä. Jo vuonna 1893 hän esitti järjestön sihteerin tehtävien huomattavaa laajentamista varsinkin kansainvälisten suhteiden hoitoon. Hän tarjosi samalla itseään virkaan ja lupasi jakaa tehtävien hoitamisen Tryggin kanssa. Ehdotuksesta ei innostuttu, sillä Raittiuden Ystävien vanhempaa ikäpolvea ja säätyläistöä edustanut johto suhtautui Heleniukseen epäilevästi. Alhaisen syntyperänsä, innokkuutensa sekä nopean urakehityksensä vuoksi häntä pidettiin epäilyttävänä nousukkaana ja varsinkin hänen yhteyksiään työväenliikkeeseen vieroksuttiin. Erityisesti Raittiuden Ystävien johtohahmon A. A. Granfeltin ja Heleniuksen välit olivat tämän vuoksi kireät.


title: Matti Helenius-Seppälä

text:
Vuonna 1896 Helenius valittiin Raittiuden Ystävien päätoimikuntaan ja seuraavana vuonna yhdistyksen julkaiseman "Kylväjä"-lehden toimittajaksi. Tarkoituksena oli pitää hänet poissa järjestön sihteerinvirasta, joka oli tullut avoimeksi vuonna 1897 Kaarle Werkon jäljiltä. Granfelt lykkäsi virantäyttöä viidellä vuodella, mutta 1902 Helenius lopulta valittiin sihteeriksi. Hän toimi tehtävässä vuoteen 1913. Heleniuksen kaudella Raittiuden Ystävien järjestörakenne ja toiminta uudistuivat, ja se laajeni yhdeksi Suomen merkittävimmistä kansalaisjärjestöistä. Helenius-Seppälä oli myös Ylioppilaiden raittiusyhdistyksen ja Suomen opiskelevan nuorison raittiusliiton puheenjohtaja sekä Lausannen kansainvälisen raittiustoimiston ja alkoholistiparantola Turvan johtokunnan jäsen. Hän toimi useiden kansainvälisten raittiuskokousten järjestelykomiteoissa ja kiersi luennoimassa niissä.
Helenius tutustui työväen aatemaailmaan alkuaan vaimonsa vuonna 1890 Helsinkiin perustaman Kansankoti-setlementin kautta. Hän tunsi vetoa työväenliikkeeseen ja omaksui kansainvälisen sosiaalidemokratian aatteen, mutta ei voinut hyväksyä sosialistisen työväenliikkeen kristinuskonvastaisuutta. Hänen mielestään sosialistinen aate ja kristinusko eivät olleet ristiriidassa. Vuonna 1906 hän sai tietää, että hänet oli lupaa kysymättä asetettu SDP:n eduskuntavaaliehdokkaaksi seuraavan kevään vaaleissa. Hänen aatteellinen linjansa kuitenkin herätti puolueessa epäilyksiä ja vaaliehdokkuus peruuntui Edvard Valppaan otettua poleemisesti kantaa sitä vastaan. Helenius siirtyi tämän jälkeen Suomen Kristillisen Työväen liiton riveihin ja hänet valittiin sen listoilta kansanedustajaksi ensi kerran vuoden 1908 vaaleissa.


title: Matti Helenius-Seppälä

text: Helenius edusti Suomen Kristillistä Työväen liittoa eduskunnassa vuosina 1908–1909, 1911–1913, 1917 ja 1919–1920, joka kerran Turun läänin eteläisestä vaalipiiristä valittuna. Vuoden 1909 eduskuntavaaleista hän joutui jättäytymään pois, sillä henkikirjoituksessa tapahtuneen virheen vuoksi hänen nimensä puuttui äänioikeutettujen luettelosta. Eduskunnassa hän teki muun muassa vaalilakia, vanhuusvakuutusta ja maanvuokralainsäädäntöä koskeneita lakialoitteita. Vuonna 1908 hän teki kauaskantoisen anomusehdotuksen Eduskunnan kirjaston kokoelmien avaamisesta kaikkien käyttöön. Ehdotusta ei ehditty käsitellä, mutta ajatus toteutui viisi vuotta myöhemmin kirjaston ohjesäännön muutoksen yhteydessä.


title: Matti Helenius-Seppälä

text: Vuoden 1906 suuressa nimenmuutoksessa Helenius muutti sukunimensä Helenius-Seppäläksi, mikä viittasi hänen sukunsa Pälkäneellä omistamaan Iso-Seppälän tilaan.


title: Matti Helenius-Seppälä

text: Suomen sisällissodan aikana 1918 kristillinen työväenliike oli muodollisesti puolueeton, mutta puolueen puheenjohtaja Antti Kaarne ja sen äänenkannattaja "Työkansa" myötäilivät punaisia näiden ollessa vallassa eteläisessä Suomessa. Sodan jälkeen Helenius-Seppälä liittyi linjauksen arvostelijoihin ja vaati kapinan jyrkkää tuomitsemista sekä kaikkien punakaartiin kuuluneiden erottamista puolueesta. Sisällissotaa seuranneen valtiomuototaistelun aikana hän oli innokkaimpia tasavallan kannattajia.


title: Matti Helenius-Seppälä

text: Helenius-Seppälä oli innokas kieltolain kannattaja ja toimi Raittiuden Ystävien kieltolakikomitean puheenjohtajana. Hän teki valtion avustuksella opintomatkan kieltolain säätäneisiin Yhdysvaltojen osavaltioihin ja laati esityksen, jonka pohjalta eduskunta vuonna 1907 hyväksyi kieltolain Suomessa. Se ei kuitenkaan tullut voimaan vielä useaan vuoteen, vaikka samaa asiaa koskeva laki hyväksyttiin uudelleen vuonna 1909. Niinpä Helenius-Seppälä siirtyi ajamaan muita tiukennuksia alkoholilainsäädäntöön ja onnistuikin saamaan läpi väkijuomien valmisteveron korotuksen, joka pakotti useat panimot lopettamaan toimintansa. Lisäksi ensimmäisen maailmansodan seurauksena Suomessa säädettiin lähes täydellinen väkijuomakielto. Helenius-Seppälän aloitteesta kerättiin myös laaja kansalaisadressi kieltolain puolesta vuonna 1915. Kieltolakikysymys henkilöityi Suomessa vahvasti häneen ja hänen vaimoonsa, ja he joutuivat molemmat monenlaisen kritiikin, pilkan ja häirinnän kohteiksi. Lehdistön pilakuvissa he saivat toimia kieltolain ja raittiusliikkeen keulakuvina. Helenius-Seppälä sai jopa tappouhkauksia.


title: Matti Helenius-Seppälä

text: Vuosina 1913–1917 Helenius-Seppälä toimi Raittiusjärjestöjen keskustoimiston johtajana, joka oli Raittiuden Ystävien ja sen ruotsinkielisen sisarjärjestön perustama katto-organisaatio. Senaatti asetti lopulta hänen johtamansa komitean laatimaan ehdotuksia kieltolain toimeenpanosta ja valvonnasta. Helmikuun vallankumouksen jälkeen toukokuussa 1917 Helenius-Seppälä esitti Tokoin senaatille välikysymyksen kieltolain toimeenpanosta. Vastauksessaan senaatin puheenjohtaja Oskari Tokoi ilmoitti jo pyytäneensä sille vahvistusta Venäjän väliaikaiselta hallitukselta. Venäjän hallitus vahvistikin Suomen kieltolain toukokuun lopussa, mutta sen voimaantulo lykkääntyi vielä kahdella vuodella. Sitä ennen Helenius-Seppälä nimitettiin 1918 Sosiaalihallituksen raittiusosaston johtajaksi. Santeri Alkion tultua seuraavana vuonna sosiaaliministeriksi raittiusosasto siirrettiin sosiaaliministeriön alaiseksi. Vuosia odotettu kieltolaki astui viimein voimaan 1. kesäkuuta 1919. Helenius-Seppälän ansiosta tarvittaviin toimenpiteisiin oli ryhdytty jo pari viikkoa etuajassa. Hän toimi myös Alkion aloitteesta lokakuussa 1919 perustetun Kieltolakiliiton johtokunnassa kuolemaansa asti.


title: Matti Helenius-Seppälä

text: Yleisen tarinan mukaan taskumatti on nimetty kieltolain aikana Matti Helenius-Seppälän mukaan. Matti on kuitenkin kieltolakia vanhempi taskuun sopivan matkapullon nimitys. Kirjallisuudessa sen vahvistaa Aleksis Kiven Nummisuutarien (1864) kolmas näytös:  "Sainpa, että olin aika tellukassa, sain vielä täytetyn matin taskuunikin!"


title: Matti Helenius-Seppälä

text: Vuonna 1920 Helenius-Seppälä osallistui Washingtonissa kansainväliseen raittiuskokoukseen Suomen hallituksen edustajana. Paluumatkalla hän kuoli keuhkoveritulppaan laivassa keskellä Atlantin valtamerta. Hänen tilalleen eduskuntaan nousi varasijalta Eelis Rantanen.


title: Matti Helenius-Seppälä

text: Hämeenlinnassa Raatihuoneenkatu 4:ssä paljastettiin marraskuussa 1950 kaupungin raittiuslautakunnan aloitteesta Helenius-Seppälän muistolaatta. Hän asui paikalla sijainneessa talossa nuoruusvuosinaan 1884–1894, ennen Helsinkiin muuttamistaan. Helsingin Kalliossa Kallion kirjaston takana sijaitseva puisto nimettiin vuonna 1963 Matti Heleniuksen puistoksi. Viereinen puisto oli jo aiemmin saanut nimekseen Alli Tryggin puisto.


title: Brad Delson

text: Bradford Phillip Delson (s. 1. joulukuuta 1977 Agoura, Kalifornia, Yhdysvallat) on yhdysvaltalainen muusikko. Hän on Linkin Park -yhtyeen kitaristi ja yksi sen perustajajäsenistä. Hän on perustanut Mike Shinodan kanssa myös Machine Shop Recordings -levy-yhtiön.


title: Brad Delson

text: Delson ja Linkin Parkin toinen jäsen Mike Shinoda olivat ystäviä jo lapsina. Agoura High Schoolissa he soittivat muun muassa "Relative Degree" -yhtyeessä, yhdessä rumpali Rob Bourdonin kanssa. Vuonna 1996 kolmikko perusti "Xero"-yhtyeen. Samana vuonna Delson aloitti opiskelut Kalifornian yliopistolla Los Angelesissa, jossa hän jakoi asuntolassa huonetta Dave Farrellin kanssa. Delson valmistui vuonna 1999 ja päätti keskittyä musiikin tekemiseen.


title: Brad Delson

text: Samana vuonna Xero sai uuden laulajan, Chester Bennington, ja yhtye vaihtoi nimeksi "Hybrid Theory". Vuonna 2000 yhtye solmi levytyssopimuksen Warner Bros. Recordsin kanssa ja samalla yhtyeen uudeksi nimeksi tuli "Linkin Park".


title: Brad Delson

text: Delson meni naimisiin Elisa Borenin kanssa syyskuussa 2003 "Skirball Cultural Centerissä", Los Angelesissa. Heidän lapsensa, joka syntyi 25. maaliskuuta 2008 on nimeltään Jonah Taylor Delson. Brad Delsonilla on kaksi nuorempaa veljeä.


title: Johanna Enckell

text: Olga Johanna Constance Enckell (o.s. af Forselles; s. 4. heinäkuuta 1933 Helsinki) on suomalainen kirjailija, dramaturgi ja ohjaaja.


title: Johanna Enckell

text: Enckell valmistui filosofian kandidaatiksi vuonna 1967. Sen jälkeen hän opetti Oulun yliopistossa kirjallisuutta vuosina 1967–1970, ja Helsingin yliopistossa estetiikkaa ja teatteritiedettä vuosina 1971–1974. Dramaturgina Enckell on toiminut muun muassa Svenska teaternissa ja Tukholman kaupunginteatterissa, sekä ohjaajana muun muassa Lahden kaupunginteatterissa, Tampereen teatterissa, Åbo Svenska Teater -teatterissa ja Espoon teatterissa. Hän on myös ollut Teatterikorkeakoulun vararehtorina.


title: Johanna Enckell

text: Enckell on kirjoittanut monia näytelmiä sekä lapsille että aikuisille. Hän on perehtynyt erityisesti ranskalaiseen teatteriin ja Antonin Artaud’n tuotantoon, jota käsittelevän laajan teoksen hän julkaisi vuonna 2003. Lisäksi Enckell on kirjoittanut ranskalaisesta teatterista monia artikkeleita alan julkaisusarjoissa.


title: Johanna Enckell

text: Enckellin sukunimi on perua hänen ensimmäisestä avioliitostaan. Enckellin avopuoliso oli dramaturgi ja kirjailija Gösta Kjellin (1936–2009), jonka kirjoittaman teoksen "Sissi-Jaakko" Enckell täydensi ja julkaisi vuonna 2011. Teos kertoo Enckellin esi-isän kauppaneuvos Jacob af Forsellesin (1696–1768) elämästä.


title: Stena-konserni

text: Stena-konserni on ruotsalainen monialayritys, johon kuuluu kolme emäyhtiötä: Stena Metall AB, Stena Sessan AB ja Stena AB. Konsernin kotipaikka on Ruotsin Göteborg ja sen omistaa kokonaan Olssonin perhe. Toimitusjohtajana toimii perustajan poika Dan Sten Olsson. Stena on yksi maailman johtavista varustamoista matkustaja-, irtolasti- ja rahtiliikenteessä. Stena harjoittaa myös tytäryhtiöidensä avulla kiinteistö- ja kierrätysliiketoimintaa.


title: Stena-konserni

text: Stena AB:n tytäryhtiöiden joukossa on


title: Stena-konserni

text: Sessanlinjen (Sessan Line) eli G.F.L. (Göteborg-Fredrikshavns Line) ostettiin Stenalle 1980. Se lopetti siihen saakka Kattegatissa vallinneen ankaran kilpailun Sessan Linen ja Stena Linen välillä. Yksi sen tytäryhtiö on Concordia Maritime AB, joka liikennöi 14 nykyaikaisella säiliöaluksella. Se on pörssiyhtiö, jonka osakkeista 6 000 omistaa sen perustajaosakas Stena Sessan AB.


title: Stena-konserni

text: Stena Metall kierrättää ja käsittelee metalleita, paperia, elektroniikkaa, ongelmajätteitä ja kemikaaleja. Sen liiketoimintaan kuuluu myös kansainvälinen kauppa teräksellä, metalleilla ja öljyllä. Se on Stena-konsernin vanhin osa, sillä se on perustettu 18. marraskuuta 1939. Sillä on liiketoimintaa Ruotsissa, Norjassa, Tanskassa, Suomessa, Puolassa, Venäjällä ja Yhdysvalloissa.


title: Stena-konserni

text: Suomessa Stena tarjoaa palvelut tehokkaan kuljetusverkon ja 15 oman toimipisteen ja yli 400 vastaanottopisteen voimin. Stena Technoworld Oy on erikoistunut sähkö- ja elektroniikkalaitteiden tietoturvalliseen kuljettamiseen, tuhoamiseen ja materiaalien kierrätykseen. Stena Metalli Oy on erikoistunut keräämään ja kierrättämään mm. autoja ja metalleja.


title: Stena-konserni

text: Stena-ryhmä alkoi kehittyä vuonna 1939, kun Sten Allan Olsson perusti liikkeen nimeltään Sten A Olsson Metallprodukter, joka nyttemmin tunnetaan nimellä Stena Metall. Hän otti Svenska Handelsbankenista 25 000 kruunun lainan saaden takaajiksi isänsä ja setänsä. Vuonna 1941 hän osti Maskinaffären Generator AB:n, joka myi käytettyjä höyrykattiloita ja koneita. Kun kysyntä ylitti tarjonnan, hän alkoi valmistaa niitä.


title: Stena-konserni

text: Vuonna 1946 hän meni Englantiin ja osti kaksi troolaria ja kaksi miinanraivaajaa. Troolareissa oli höyrykoneet ja miinanraivaajissa dieselmoottori. Höyrykoneet myytiin ja miinanraivaajat romutettiin, ja troolarit muutettiin rahtilaivoiksi. Tämä oli Stenan laivaston alku. Vuonna 1962 Sten Olsson vuokrasi laivan liikennöimään Göteborgin ja Tanskan Skagenin väliä, myöhemmin Göteborgin ja Frederikshavnin väliä. Tämän jälkeen on luotu lukuisia lauttayhteyksiä Euroopassa. Pienestä alusta kasvoi nykyinen Stena Line.


title: Stena-konserni

text: Stenan toinen alue merenkulunpiirissä on roro-liikenne, joka alkoi 1977. Stena Offshore perustettiin 1976 ja se kasvoi kunnes vuonna 2000 myytiin 37 miljardilla kruunulla. Porauslaivasto jäi ja sitä hoitaa nykyisin Stena Drilling. Stena Bulk perustettiin 1982, Concordia Maritime 1984 ja Stena Fastigheter 1981. Stena AB on ostanut Sessanlinjenin ja Scandlines AB:n. Pörssinoteeratuista yrityksistä Stenalla on osake-enemmistö seuraavista: Envac, Gislaved Folie, S-Invest, Ballingslöv ja Gunnebo AB.


title: Ofakim

text: Ofakim (hepr. אֳפָקִים) on kaupunki Israelissa eteläisellä hallintoalueella, 20 kilometriä länteen Beersebasta. Vuonna 2012 kaupungin väkiluku oli 24 634. Sen pinta-ala on 10 neliökilometriä. Kaupunki on perustettu 19. huhtikuuta 1955.


title: Ofakim

text: Ofakim perustettiin alueen maaseutuyhteisöjen keskukseksi. Varhaiset asukkaat olivat juutalaisia maahanmuuttajia Pohjois-Afrikasta ja Intiasta.


title: Ofakim

text: Vuonna 2001 99,7 % väestöstä oli juutalaisia ja muita ei-arabeja. Miehiä oli 11 200 ja naisia 11 800. 41,8 % oli 19-vuotiaita tai nuorempia, 14,5 % oli 20 - 29 -vuotiaita, 18,5 % 30–44 -vuotiaita, 12,5 % 45–59 -vuotiaita, 3,6 % 60–64 -vuotiaita, ja 9,1% 65-vuotiaita tai vanhempia. Väestönkasvu vuonna 2001 oli 0,6 %.


title: Ofakim

text: Kuten muissa kehityskaupungeissa, teollisuus on perinteisesti ollut keskeisessä osassa Ofakimin taloudessa. Vuonna 1972 33 % palkkatyöläisistä (754 ihmistä) oli teollisuussektorilla ja 1983 yhteensä 924 ihmistä (23 %). Tänä aikakautena tekstiilitehtaat työllistivät eniten työntekijöitä, 72 %:sta (1982–83) 82 %:iin (1972). Of-Ar -tekstiilitehdas (lyhenne sanoista Ofakim-Argentina) oli keskeinen työllistäjä.


title: Ofakim

text: Vuonna 2001 kaupungissa oli 19 koulua ja 4 704 opiskelijaa, joista 13 oli peruskouluja (3 079 opiskelijaa), ja 8 lukiotason oppilaitoksia (1 625 opiskelijaa). 43,3 % 12. vuosiluokan opiskelijoista oli suorittanut ylioppilastutkinnon.


title: Ofakim

text: Yksi Israelin 14:stä tenniskeskuksesta sijaitsee Ofakimissa. Se avattiin 1990 ja siinä on kuusi katsomoa. Kaupungissa on myös jalkapallostadion.


title: Ofakim

text: Ofakimissa avattiin vuonna 2015 juna-asema ja sen yhteydessä 1 000 auton parkkipaikka. Vanhaa teollisuusrakennusta ollaan muuttamassa taidemuseoksi. Ofakimin ympäri kulkeva Nahal Shomriyan pyöräilyreitti vihittiin käyttöön vuonna 2010. Noin 22 kilometriä pitkä ja 60 senttimetriä leveä pyörätie kulkee 375 eekkerin alueen läpi kaupungin viereisessä Ofakimin metsässä, Nahal Shoriyan ja Nahal Patishin läpi ja kiertää paikallisten moshavien ympäri.


title: From Paris to Berlin (albumi)

text: From Paris To Berlin on tanskalaisen dance-duo Infernalin kolmas studioalbumi (ja viides albumi). Se julkaistiin vuonna 2004 Tanskassa, mutta vasta 15. toukokuuta muualla Euroopassa. Kansainvälinen versio albumista julkaistiin syyskuun 6. päivä vuonna 2005. Virallinen julkaisupäivämäärä Irlannin, USA:n ja Ison-Britannian versiolle oli 28. toukokuuta 2007.Tyhjä kenttä tarkoittaa, että listasijoitus on tuntematon.


title: We Shall Overcome: The Seeger Sessions

text: We Shall Overcome: The Seeger Sessions on amerikkalaisen laulaja-lauluntekijä Bruce Springsteenin 14. studioalbumi. Se julkaistiin vuonna 2006 sekä CD- että DualDisc-versioina (jälkimmäisellä mukana kaksi bonuskappaletta). 3. lokakuuta 2006 ilmestyi We Shall Overcome: The Seeger Sessions – American Land Edition -painos, jossa on mukana DVD-dokumentti levyn tekemisestä, uusia videoita sekä viisi bonuskappaletta. Albumi nousi Suomen virallisen listan sijalle 6.


title: We Shall Overcome: The Seeger Sessions

text: Albumi on Springsteenin ensimmäinen ja toistaiseksi ainoa, mikä ei sisällä hänen omaa musiikkiaan. Levy on kunnianosoitus folk-laulaja Pete Seegerille, ja se sisältää hänen kappaleitaan.


title: We Shall Overcome: The Seeger Sessions

text: Kappaleet "trad.", ellei toisin mainita.


title: Lothar-Günther Buchheim

text: Lothar-Günther Buchheim (6. helmikuuta 1918 Weimar, Thüringen – 22. helmikuuta 2007 Starnberg, Baijeri) oli saksalainen kirjailija, taidemaalari ja taidekeräilijä. Parhaiten hänet tunnetaan romaanistaan "Das Boot" (1973).